
शायद १९१२ की बात है। बम्बई में मारवाड़ी 

: पंचायतवाड़ी में विशिष्ट मारवाड़ियों का एक छोटा-सा 
समाज मंत्रणा के लिए इकट्ठा हुआ था। बम्बई में 
एक मारवाड़ी-विद्यालय की स्थापना का आयोजन होरहा 


श्र था। समाज के धनी और वृद्ध सभी लोग उपस्थित थे । 
q किन्तु किसीने स्कूली शिक्षा नहीं पाई थी, इसलिए उन्हें यह 
| पता नहीं था कि क्या करना है । पर \ धन एकत्र करना 


है, यह तो सभी जानते थे । 

सभा में तरह-तरह के लोग थे । अप्रस्तुत बातें भी 
चलती थीं । विषयान्तर भी होता था । पर एक मनुष्य था, 
जो जब अपना मुंह खोलता, तो लोग उसे ध्यान से सुनते थे । 
aq भी उसे ध्यान से देखा । वह पुरुष नितान्त युवक था । 
पचीसी के इसी ओर ही था । गौर वर्ण, स्थूल शरीर, गोल 
मुंह । शरीर पर रेशमी कोट और सिर पर काश्मीरी काम 
की टोपी । खादी की तो उस समय किसीको कोई कल्पना 

भी नहीं थी । स्वदेशी की परिभाषा में जापानी कपडा 
तक उस समय त्याज्य नहीं माना जाता था । इसीसे 
युवक की वेशभूषा के सारे HIS स्वदेशी नहीं थे । ठाट-बाट 
अमीराना था । चेहरे पर नजाकत थी, पर आँखों से 
सरलता और एक तरह की तेजस्विता टपकती थी । शिक्षित 
तो साधारण-सा ही मालूम होता था; पर बोल रहा था 
निर्भयता और पूरे आत्मविश्वास के साथ । औरं वह लोगों 
को प्रभावान्वित भी कर रहा था। 
में तो उस नवयुवक से भी छोटा था, बीसी के इसी पार । 
पर मुझसे उमर में थोड़ा ही बड़ा वह युवक जिस आत्म- 
विश्वास, अनुभव और प्रभाव के साथ बोल रहा था वह 
देखकर मुझे कुछ डाह-सी हुई । मेने किसीसे पूछा 
कि यह युवक कौन हे, तो पता लगा कि उस नौजवान का 
नाम जमनालाल बजाज हे । इस छोटी-सी उमर में देहात 
में रहनेवाला एक साधारण शिक्षा-प्राप्त व्यक्ति ad- 
जनिक कामों में इतनी लगन और सच्चाई से रस ले 
सकता हे, यह जानकर मुझे कुछ आश्चर्य, तो कुछ कुतू- 
हल हुआ | मुझे जानना चाहिए था कि गुदडी में भी लाल 
होते हैं । 
बस, वहीसे मेरा जमनालालजी से परिचय हुआ 
और उनसे उस दिन से जो मंत्री हुई वह फिर जमती 
ही गई । बीते जमाने की याद करते हें, तो ऐसा 
लगता है, हमारी आँखों के आगे से मानों एक चित्रपट 

निकल गया है । चित्रपट का अन्त में देखा हुआ हिस्सा 
तो हमारी आँखों के सामने ताजगी से खडा रहता है । 
और जो हिस्सा हमारी आँखों के सामने से सुदूर अतीत 
में निकला हे उसकी एक धुंधली-सी रूप-रेखा ही दिमाग के 
सामने रहती हे । पर इसके अलावा, समूची तस्वीर एक 
अलग छाप हमारे दिमाग पर छोड़ जाती है, जो शायद 
सबसे ज्यादा स्थायी रहती हे । नौजवान जमनालालजी 
की शक्ल तो इस समय आँखों के सामने अस्पष्ट-सी है । 
जो शक्ल आज रह-रहकर आँखों के सामने आरही 
हे वह तो उनका अन्तिम चित्र है, और जो चित्र हम सबके 
हृदय-पटल पर सदा अंकित रहेगा वह उनकी शक्ल का 
नहीं, पर उनके चरित्र का है। 

११ फरवरी की दुपहरी में अचानक सेवाग्राम में 
वर्धा से टेलीफोन आया । बताया गया कि जमनालालजी 
को एक के हुई और उसके बाद बेहोश होगये । 
पन्द्रह मिनट से बेहोश हें, ऐसा सुनने पर कुछ थोड़ी-सी 
चिन्ता हुई । चित्त में खास घबराहट पैदा नहीं हुई । 
हम सबने यह मान लिया कि साधारण बदहजमी होगी । 
गांधीजी को जमनालालजी की बीमारी का हाल बताया गया 
तो वे वर्धा जाने के लिए उठे । मुझे तो जाना ही था। 

मेने पूछा, कोई गंभीर बीमारी तो नहीं है? 

गांधीजी ने उत्तर दिया, क्या जानें, रक्त का 
दबाव तो उन्हें हे ही । भोजन में कुछ गलती हुई 

ऐसा मालूम होता है । गजब होगा, यदि उनसे हमारी 
मुलाकात न हो पाई | 
रक्त का दवाव है और बेहोश हे, ऐसा सुनकर मेरा 
माथा ठनका सही । पर आशा ने चिन्ता को दवा 
दिया | 

हम दोनों मोटर में बैठकर चले तो रह-रहकर 
आँखों के सामने जमनालालजी का चित्र आता था । 
परसों तो आये ही थे, कल आने की कह गये थे। कोई 
गंभीर बीमारी कसे होसकती हैं? संभव हे, हम पहुंचे 
उसके पहले ही वेहोशी मिट जाये और जमनालालजी 
हमें हँसते हुए मिलें । 

मेने कहा, बापू, इन्हें अव आश्रम में ले आना चाहिए । 

“हाँ, कुछ ठीक होने के बाद तो यही करेंगे । आश्रम 
भी तो एक तरह का कंदखाना हे । यहीं जमनालाल 
रोक-टोक में रह सकते हें और परिश्रम से बच 
सकते हें ।” 

सारे रास्ते--और पन्द्रह मिनट का ही तो रास्ता था-- 
जमनालालजी की तस्वीर आँखों के सामने नाचती रही । 
आखिर पहुँचे । लोगों की एक छोटी-सी भीड़ घर के आँगन 
में जमा थी । सवके चेहरों पर विषाद था। मैने पुछा, 
कैसी है तबीअत ? पर कोई जवाब नहीं मिला । लोगों 
की खामोशी से भी मुझे कोई इशारा न मिला । इतने में 
एक तरफ की सीढी से डाक्टर दौडता-सा आया । 

“बापू, जमनालालजी तो चले गये”--बस उसने 
इतना ही कहा । ये अत्यन्त कठोर शब्द थे । तो भी, पता 
नहीं क्यों, इस अनिष्ट का विदवास करने को जी नहीं चाहा । 
जिसे हमने हर पल जिन्दा पाया वह यकायक कँसे गायब हो 
सकता है ? हम जानते. हें कि मनुष्य मरता है, पर हमारा 
स्वजन मरेगा या हम मरेंगे, यह खयाल भी बेचेनी पैदा 
करता है । इसीलिए, अफ्रिका के आस्ट्रिच पक्षी की तरह, 
जो खतरा दिखाई देने पर धूल में अपना सिर गाड़कर 
यह मान लेता है कि खतरा है ही नहीं, हम भी आँखें खुली 
होने पर भी देखने से इन्कार कर देते हैं| मेने भी ऐसा ही 
किया । पर जमनालालजी अब इस संसार में नहीं थे, 
यह अप्रिय सत्य तो सत्य ही था । जिस चीज की धड़कन 
थो बह हो ही तो गई। 

हमने जमनालालजी के कमरे में प्रवेश किया । देखा, 
जमनालालजी गद्दे पर लेटे पड़े थे। प्राणों ने अपने चिर- 
संगी शरीर को, जिसमें उन्होंने बावन साल के करीब 
निवास किया था, अभी-अभी चन्द मिनट पहले ही छोड़ा 
था । जान पड़ता था, मानों जमनालालजी शान्त निद्रा 
में सोये पड़े हें। चेहरे पर न कोई दुःख था, न विषाद । 
न कोई उद्वेग का चिन्ह, न शरीर में किसी तरह की 
कोई विक्ृति। तकिये पर सिर दिये, गंजी पहने, पाँव 
पसारे, बिना कुछ Ms, शान्त जमनालालजी गाढ़ी नींद 
में सो रहे थे। जमनालालजी के दाँत सब टूट चुके थे, 

बनावटी दाँत वह खाने या बाहर जाने के समय ही लगाते 
थे। इसलिए बिना दांतों के उनके गाल बैठे पड़े थे | 
चेहरे पर बुजुर्गी-सी छाई हुई थी । 

एक दृश्य था शुरू का मेरी आँखों के सामने, जब जमना- 
लालजी को बम्बई में पंचायतवाड़ी में मेने देखा था। 
जमनालालजी उस समय नौजवान थे। ताजा थे। एक 
शक्ल जमनालालजी की आज की थी। 

कितना अन्तर था इन दोनों में ! 

पहला दृश्य पूरे तीस साळ की प्राचीनता पा चुका था । 
इस लम्बे अरसे में कितनी घटनाएँ घटी । कितना ऊँच- 
नीच जमनालालजी ने देखा। पर जमनालालजी की 
गाड़ी तो बस जो चली तो फिर वह चली ही चली । सन्मार्ग 
की पटरियों पर तेजी के साथ वह दौड़ती ही रही। पानी और 
कोयले के लिए इंजन ठहरता है। पर जमनालालजी ने 
तो दाना-पानी भी दोड़ते-दौड़ते ही am । अविश्रान्त गति 
से दोड़ती हुई गाडी में कहींका पुर्जा ढीला होगया, तो कहीं 
से कील टूटकर गिर गई । पर जमनालालजी को तो अपनी 
मंजिल पर पहुँचना था | इसलिए मरम्मत के लिए भी 
उन्हें फुरसत कहाँ ? ढलती उमर में शरीर ढीला पड़ 
गया था । पर गाड़ी तो दौड़ती ही जाती थी । 

aga जरसा विना? | वावन साल की ger 
में ही जमनालालजी को . बुढापा क्यों आगया ? 
क्योंकि उन्होंने अपनी गाड़ी की रफ्तार बढ़ादी 

थी । जमनालालजी + अपने बावन बरसों में 
इससे कहीं ज्यादा बरसों की जिन्दगी बसर कौ । उन्हें 
धीरज नहीं था कि मंजिल पर धीरे-धीरे पहुँचें। इसलिए 
गाडी टूटती गई। तो भी जमनालालजी ने मुड़कर नहीं 
देखा । गाडी ट्टती है या साबित रहती है, इसकी जमना- 
लालजी को न कोई चिन्ता थी न उसका विषाद । ध्येय 
था मंजिल पर पहुँचना और जल्दी-से-जल्दी पहुंचना । 
इसलिए शरीर की अवज्ञा करके भी उनकी आत्मा उडान 
देती जारही थी। 

शरीर बेचारा आत्मा का कहाँतक साथ देसकता 
था ? अन्त में शरीर ने दौडने से इन्कार कर दिया, 
तो आत्मा ने शरीर को तजा और अकेली ही दौड़ने लगी । 
घोड़ों की डाक में एक घोडा थक जाता है, तो सवार दूसरे 
घोड़े पर चढ्के दौड़ता है। जमनालालजी का भी यही 
हाल था। जब शरीर थक गया तो आत्मा ने उस थके 
शरीर को छोड़ दिया । आत्मा को तो अभी दौड़ना ही है । 
उसे अपनी मंजिल पर पहुँचना है। तो फिर ताजा 
घोडा-शरीर-क्यों न पकड़ा जाये ? 

आत्मा शरीर को छोड़कर उड़गई। दौड़ जारी हे । 
जमनालालजी की आत्मा जबतक मंजिल पर नहीं पहुँ- 
चती, विश्राम ले ही नहीं सकती । उसकी उड़ान जारी 
रहेगी । जमनालालजी के जीवन की यह सूत्ररूप 
कहानी है । 

गांधीजी ने आते ही जमनालालजी के सिर पर हाथ , 
रखा। जमनालालजी की धर्मपत्नी, श्री जानकीदेवी, 
तो कुछ हक्की-बक्की-सी रह गई थीं । गांधीजी को देखते 
ही वह आशा की तरंगों में उछलने लगीं । 

“बापूजी, ओ वापूजी ! आप पास में होते तो यह न 
मरते । मेने आपको इनकी तबीअत farsa ही जल्दी 
खबर क्यों न भेजदी । इन्हें आप अब जिन्दा कर दीजिए | 
क्या आप इन्हें जिला नहीं सकते ? ” 

गांधीजी ने कहा-- “जानकी, अव तुम्हें रोना नहीं 
हे। तुम्हें तो हँसना है और बच्चों को हेँसाना हे । जमना- 
लाल तो जिन्दा ही है । जिसका यश अमर है, तो 
फिर उसकी मृत्यु कैसी ? उसकी मृत्यु तो तभी होसकती 
है, जब तुम उसका मागं-अनुसरण करने से मुंह मोड़ो। 
जमनालाल ने परमार्थं की जिन्दगी बिताई। तुम्हारी 
जैसी साध्वी स्त्री उसे मिली, तो फिर रोना कंसा ? 
जो काम उसने अपने ad पर लिया था उसे अब 
तुम सम्हालो । उसी ध्येय के लिए तुम अपने 
आपको सम्पूर्णतया अर्पण Kal और जमनालाल 
जिन्दा ही हँ, ऐसा मानो | तुम जानती हो कि मृत सत्यवान 
को सावित्री ने अपने तप से पुनर्जीवित कर लिया था। 
वह पुनर्जीवन शरीर का क्या होसकता था? शरीर तो 
नावान ही हे । सावित्री ने अपने तप से सत्यवान के 
तप को सदा के लिए अमरत्व देदिया । यही 'सावित्री- 

सत्यवान' की कथा का सच्चा अर्थ है। तुम भी अपने 
तप से अपने पति के यश को जागृत रखोगी, तो फिर जमना- 
लाल जिन्दा ही हे, ऐसा हम मान सकते हें 1” 

“बापूजी, में तो अपनेआपको अर्पण करने को तैयार 
हँ। पर मेरी शक्ति ही क्या) मेरा तप ही क्या ? 
में उनके काम को कैसे चलाऊंगी ? FA उनके तप को 
जागृत रखूंगी ? आप इन्हें मरने मत दीजिए। आप 
क्या इन्हें जिला नहीं सकते ?' तो क्या ये मर ही गये ? 
कया अब बोलेंगे नहीं ?” 

“में तुम्हें झूठा धीरज नहीं देने आया हूँ। जमना- 
लाल का शरीर मर गया । पर असल जमनालाल तो जिन्दा 
ही है। और आगे के लिए उसे जिन्दा रखना हमारा 
काम हैं ।” 

जानकीदेवी तो श्रद्धा में ओतप्रोत होरही थीं। बार- 
बार “इन्हें जिलाइए” की धुन लगी हुई थी। बेचारी 
कैसे विशवास करे कि गया gat किसी भी हालत में 
कोई लौटा नहीं ? उनका विलाप तो किसा गोतमी 
की कहानी की याद दिलाता था। किसा गोतमी का 
बच्चा मर गया था, तो मोहवश उसने उसका दाह नहीं 
किया । उसने सोचा, शायद मरा हुआ भी फिर से जिन्दा 
होसकता है । इसलिए बच्चे को लेकर भगवान्‌ 
बुद्ध के पास पहुँची और कहने लगी, “भगवन्‌, इसे जिला 
दीजिए ।” बुद्ध ने कहा, “देवी, इसे में अवश्य जिला दूंगा । 

तुम कुछ राई के दाने मुझे लादो । पर वह ऐसे कुटुम्ब से लाना, 
जहां किसीकी मृत्यु न हुई हो ।” गोतमी घर-घर भटकी । 
पहले कुछ राई के दाने माँगती, फिर पूछती, आपके यहाँ 
कभी कोई मृत्यु तो नहीं हुई ? जवाब वही मिलता जो 
मिलना चाहिए था । अन्त में थक गई, तब बुद्ध भगवान 
के पास वापस लौटी और कहने लगी- “भगवन्‌, में अनेक 
घरों में गई,पर ऐसा एक भी घर न मिला, जो मृत्यू से प्रहारित 
न हो। तब भगवान्‌ बुद्ध ने उसे उपदेश दिया और उसका 
मोह हटाया । : 

गांधीजी ने भी जब उपदेश दिया तो जानकीदेवी की 
आशा टूट गई। अब तो वह वाण से पीडित हरिणी की 
तरह तड़फड़ा उठीं । 

“पर जिला नहीं सकते तो उन्हें भगवान्‌ का दर्शन तो 
कराइए । बापू, कुछ भजन गाइए । विनोबाजी से गीता 
सुनवाइए | हम सब भजम गायेंगे। चलो, अव “३४, ३% 
बोलें । कोई मत रोओ। सब “राम राम” पुकारो ।” 

“जानकी, जमनालाल को तो भगवान्‌ के दर्शन होचुके । 
अब तुम्हें दर्शन करना है, उसकी तैयारी करो । जो काम 
उन्होंने आधा किया है उसे पुरा करो । उस काम के लिए 
तुम अपना तन, मन, धन सारा होम दो ।” 

“तो बापू, मुझे सती करा दीजिए। क्या इस जमाने 
में कोई सती नहीं होसकती ? आप विश्वास रखिए, 
मुझे आग नहीं सतायेगी, कोई दर्द नहीं होगा। में सुख 

से जल जाऊंगी। मुझे सती करा दीजिए ।” 

“जानकी, जलने में क्या बहादुरी है ? हजारों 
स्त्रियाँ पति के साथ जली हें । उसमें एक तरह की बहादुरी 
है सही, पर वह सच्ची बहादुरी नहीं हे । असल सती होना 
कुछ न्यारी चीज है । वही सर्वश्रेष्ठ यज्ञ हे। सती को शरीर 
का क्या जलाना है ? वह तो तुच्छ है, मिट्टी हे । तमाम 
दुर्गुणों को जला देना ही सच्चा सतीत्व हे : 

जड़-चेतन गुण-दोषसय विश्व कीन्ह करतार । 

संत ga गुणपय पिर्याह, परिहरि वारि विकार ॥ 

सो तुम हंस का अनुकरण करो । 

अपने सब दुर्गुणों को जमनालाल की चिता में होम दो । 
बाकी जो बचे वह शुद्ध कांचन हैं। उसे HA जलाया जा 
सकता हूँ ? उसे तो कृष्णार्पण ही किया जासकता हे । 
मेरा मानना है कि स्त्री ही त्यागमूति बन सकती है । क्योंकि 
हिन्दू स्त्री विधवा होने पर सारे भोगों को तिलांजलि दे : 
देती है और विकारों का शामन कर लेती है । इस तप के 
कारण उसमें एक नया बल आजाता है। तुम अब त्याग- 
मूर्ति बन गई। अपने अवगुणों को तुम जमनालाल के 
हवन-कुण्ड में उसके शरीर के साथ भस्म करो। और जो 
शुद्ध सुवर्ण रह जाये उसे SIT कर दो । यही सती 
होना हे । उठो, तुम सती होजाओ 1” 

“बापूजी, जैसी आपकी आज्ञा। घन को तो मेने 
मिट्टी माना हे । मुझे चाहिए भी क्या ? खानेभरको तो 

मेरे बच्चे भी मुझे देंगे। आप हे, भगवान्‌ हे, यह संसार 
2) मुझे कौन भूखों मरने देगा ? इसलिए मेरी सम्पत्ति 
और में सब कृष्णार्पण ।” | 

श्री जानकीदेवी इतना कहकर स्वस्थ और शांत बन 
गई । 

जमनालालजी का मृत शरीर धीरे-धीरे पीला पड़ने 
लगा। पाँव नीले होने लगे। तब तो याद आया कि 
जो बचा है उससे भी जुदाई होनेवाली है । 

यह दृश्य निकट भूत का है, इसलिए अधिक स्पष्टता 
से सामने आता है। 


सुना, जमनालालजी की बेहोशी और मृत्यु का कारण 
तो रक्त के अधिक दबाव के कारण उनकी मस्तिष्क-स्थित 
शिरा का फट जाना था । में सोचने लगा, क्या ब्रह्मरंध्य- 
भेदन भी कपाल के भीतर की शिरा को योग-क्रिया द्वारा 
भेद देने का ही नाम था ? संभव हे, प्राचीन क्रषियों को 
एक ऐसी क्रिया का ज्ञान हो, जिसके द्वारा वे इच्छा होने 
पर कपाल की शिरा का भेदन करके प्राण छोड़ देते थे । 
इसीको शायद 'कपाल-क्रिया' कहते रहे हों। जो हो, 
जमनालालजी ने सुख की मौत पाई । पन्द्रह मिनट के 
भीतर-भीतर सारा किस्सा खत्म हुआ । मुझे अक्सर लिखते 

थे, “ईश्वर से माँगो कि मुझे सुख की मौत मिले ।” ईश्वर 
ने उन्हें वही दिया, जो चाहते थे । 

जमनालालजी का यह अन्तिम चित्र हृदय को अवश्य 
ही द्रवित कर देनेवाला है । पर उनका असली चित्र 
तो उनका कमं-समुच्चय है, जो भविष्य की पूजा के लिए 
दीप-शिखा की भाँति स्थायी रूप से मार्ग-प्रदशेक का काम 
दे सकता है । वह मनन करनेयोग्य | 

जमनालालजी का जन्म ४ नवम्बर सन्‌ १८८९ को 
हुआ था और मृत्यु हुई ११ फरवरी सन्‌ १९४२ के दिन। कुल 
५२ वर्ष ३ महीने और ७ दिन उन्होंने अपने भौतिक शरीर 
में वास किया । इन वर्षो में संसार की इस रंगभूमि पर 
जमनालालजी ने अनेक पात्रों के अभिनय किये । सेठ का 
अभिनय किया, और राजनैतिक नेता का भी। महलों में 
रहे, जेलों में भी रहे पुत्र का स्वांग धारण किया, पिता 
का भी । पर इन सभी स्वाँगों में कुछ अनोखे लक्षण थे, जो 
जमनालालजी के हर अभिनय में स्पष्ट प्रकट होजाते थे। 

सबसे वडी चीज जो उनमें थी, वह था उनका धन के 
प्रति तिरस्कार । धन के प्रति जमनालालजी की उदासीनता 
थी, इसके यह माने नहीं कि जमनालालजी उड़ाऊ थे, एशो- 
आराम में रहनेवाले थे या उनमें फिजूलखर्ची थी । जमना- 
लालजी अपने_शरीरसंबंधी खर्च में तो अत्यन्त कृपण थे । 
उनका रहन-सहन बहुत ही सादा और कमखर्चीला था । 
रसोईघर खानपान की स्वादिष्ट सामग्रियों से शून्य । रहने 

का मकान धर्मशाळा की एक कोठरी । यात्रा प्रायः तीसरे 
दरजे की गाडी से । उनकी मोटर--और वह उनकी क्य), 
जो उसपर चढ़ बैठे उसीकी--एक बैल के खटारेसे 
गई बीती | उनके वस्त्र कारी कुटकों से सुसज्जित । यह 
हाल था जमनालालजी की कृप्रणता का । 
सादगी में उन्हें जेसे शूर चढता था । और केवल अपने' 
लिए ही कमखच थे सो नहीं, अपने प्रेमी मित्रों पर भी--जहों- 
तक उनके शारीरिक आराम का सम्बन्ध था--अपना यह 
कमखर्चीलापन लादने में उन्हें संकोच न होता था। मित्र 
उनका लाख मजाक करें, उनके रसोईघर की हजार 
आलोचना करें, पर वह टस से मस नहीं होते थे । 
किसीको अपने शरीर पर आवश्यकता से अधिक 
खर्च करने का अधिकार ही क्या है ? इस मंत्र को उन्होंने 
यहाँतक पचा डाला था कि वह इनकी एक ग्यारहवोीं 
इन्द्रिय बन गया था। शारीरिक आराम और विश्रामसम्बन्धी 
इस हृद दरजे की कृपणता के बीच उनका धन के प्रति 
निर्मोह और अद्भुत उदारता, यह दो विषमों का एक अनोखा 
सम्मिश्रण था । पर इस समन्वय का भाष्य आसानी सें 
किया जासकता हैं । शारीरिक खर्चसम्बन्धी जमनालालजी 
की कृपणता इस बात की द्योतक थी कि जो ईदवर ने हमें 
दिया उस निधि के हम महज संरक्षक हैँ। उसको “स्व 
भोगों के लिए नहीं, किन्तु “पर” के उत्थान के लिए ही हम 
व्यय कर सकते हैं । धन के प्रति उनकी उदासीनता इस बात 


सत्र 

की द्योतक थी कि धन अन्य साधनों की तरह परोपकार के 
लिए एक साधारण साधनमात्र है । उसके बिना आसानो 
से व्यवहार चल सकता है । जहाँ दैवी संपदा हे, परोपकार- 
वृत्ति है, वहाँ धन हो तो क्या, न हो तो क्या? दैवी संपदा 
ही प्रधान हे, धन गौण साधन है । उनकी यह भावना उनके 
आत्मविश्वास की निशानी थी । उनकी ईश्वर में अटूट 
श्रद्धा का यह चिन्ह था । उन्हें युधिष्ठिर के इस कथन का 
मर्म अच्छी तरह विदित था : 

यज्ञाय सृष्टानि धनानि धात्रा, 

यज्ञाय सूष्टः पुरुषो रक्षिता च । 

तस्मात्सर्वं यज्ञ एवोपयोज्यं, 

धनं न कामाय हितं प्रशस्तम्‌ ॥ 

विधाता ने यज्ञ अर्थात्‌ परोपकार के लिए धन पैदा 
किया और मनुष्य को उसका संरक्षक अर्थात्‌ ट्रस्टी बनाया । 
इसलिए मनुष्य को अपना सारा धन परोपकार में लगाना 
चाहिए, न कि ऐहिक भोग-विलास में । 
जिस ट्रस्टीशिप की कल्पना गांधीजी ने आज धनिकों 

के सामने रखी है, उसी पद्धति का ata ने भी 
आज से पाँच हजार साल पहले जिक्र किया था । जब 
मनुष्य धन का एक रक्षकमात्र हे और धन की 
सृष्टि परोपकार के लिए ही हुई है, तो मनुष्य उस 
धन का-पराये धन का--अपने भोग-विलास के लिए 
व्यय कर ही कंसे सकता है? और करता है, तो अमानत 


ASE 

ie - 


में खयानत करता है--एऐसा युधिष्ठिर का कथन था | 
और यही आज गांधीजी का भी कथन हे । 

जमनालालजी ने इस सूत्र को अपने व्यवहार 
में अपनाया । उसका अक्षरशः पालन किया । नतीजा 
यह हुआ कि जमनालालजी शारीरिक सुख-सामग्रियों 
में कृपण होते हुए भी परोपकार के लिए बेहद उदार 
प्रकृति के पुरुष बन गये थे । लाखों का दान उन्होंने 
किया, यह तो सभी जानते हैं । पर अपने मित्रों के 
कष्ट में खुद फना होजाने की उनकी प्रवृत्ति से सभी 
परिचित नहीं हें। किसी मित्र पर कुछ आर्थिक कष्ट 
आया, तो बस स्वयं अपनेआप उसे कह देते थे, “देखना, 
तुम्हें कष्ट न हो। मेरा जो कुछ है सो तुम्हारा ही है। 
इसमें कोई भेद न मानना ।” ऐसा कहनेवाले शूरमा 
बहुत कम होते हें। 

पर जितनी ही जमनालालजी ने धन के प्रति उदा-. 
सीनता दिखाई, उतना ही लक्ष्मी ने उनका सत्कार किया । 

भागवत में समुद्र-मंथन की बड़ी रोचक कथा हे । 
जब देवों और असुरों ने मिलकर अमृत के लिए समुद्र 
मंथन किया तो पहलेपहल समुद्र में से विष निकला, 
जिसके कारण सारा संसार संत्रस्त हो उठा। संसार की 
व्याकुलता देखकर और लोगों के आग्रह पर उस 
हलाहल को भगवान्‌ शंकर पी गये और इस तरह प्रजा 
की रक्षा हुई । उसके बाद कामधेनु गाय निकली, 

“फिर उच्चैःश्रवा घोड़ा निकला, फिर ऐरावत हाथी आया, 
'कोस्तुभ मणि निकली, कल्पवृक्ष और अप्सराएँ निकलीं, और 
उसके बाद लक्ष्मी निकली । पता नहीं, यह कथा सृष्टि- 
रचना का क्रमबद्ध इतिहास तो नहीं हे । क्या पृथ्वी पर 
पहलेपहल विषेली हवा थी ? शायद विष में उसीका 
संकेत हो । उसके बाद जब गाय, घोड़े, हाथी इत्यादि 
की सृष्टि उत्पन्न होचुकी और लोग उनका तथा 
धरती का ठीक उपयोग करने लगे, परिश्रम करने लगे, 
तो उसके फलस्वरूप कल्पवृक्ष तो निकलना ही था । 
परिश्रमरूपी कल्पवृक्ष से तो फिर जो चाहो सो मिलेगा । 
और जब परिश्रम होने लगा तो धन की वृद्धि तो होनी 
ही थी । किन्तु धन की प्रतीक लक्ष्मी ने अपने लिए स्वामी 
चुनने में जिस विवेक का परिचय दिया वह हरेक धनेच्छुक 
के लिए एक शिक्षाप्रद पाठ है । लक्ष्मी ने सोचा, में किसे 
वरण करूँ ? मुझे तो सर्वथा निर्दोष गुणशीलवाला वर चाहिए । 
दुर्वासा जैसे तपस्वी में क्रोध है, इसलिए वह मेरे योग्य 
“नहीं । बृहस्पति ज्ञानी है,तो अनासक्त नहीं । ब्रह्मा महत्त्वशाळी 
है, पर उसने काम पर विजय प्राप्त नहीं की । इन्द्र ऐदवर्य- 
शाली तो है, पर उसका ऐश्वर्य दूसरों के आश्रय पर हुँ । 
परशुराम धार्मिक है, पर प्रेम से रहित है। शिवि में त्याग 
है, पर अन्य गुण उसमें नहीं । कार्तवीर्य वीर है, पर 
मृत्यु से त्रस्त हे । सनकादि अनासक्त हे, तो अकर्मण्य èr 
मार्कण्डेय की आयु लग्बी है, पर वह शीलरहित है! दूसरी 

ओर हिरण्यकशिपु जैसे शीलवान्‌ हे, तो दीर्घायु नहीं । शंकर 
में सब गुण हे, पर उनकी वेशभूषा मंगलमय नहीं । विष्णु 
में सब गुण हे, पर उन्हें कहाँ लक्ष्मी की गरज पड़ी हे ? 
विष्णु की इस निस्पृहता ने लक्ष्मी को अधिक आकर्षित 
किया और अन्त में उन्हीके गले में उसने वरमाला डाली | 
विलोकयन्ती निरवद्यमात्मनः 
पदं a चाव्यभिचारिसद्गुणम्‌ । 
गन्धवंयक्षासुरसिद्ध चारण 


Ke 
त्रैविष्टपेयादिबु नान्वविन्दत ॥ 2 


नूनं तपो यस्य न सन्युनिजयो Ga 


ज्ञानं क्वचित्तच्च न संगर्वाजतम्‌ । es 


कहिवन्महांस्तस्य न कामनिर्जयः A 
स ईइवरः कि परतोव्यपाश्रयः ॥ 2 Es 
s 
धर्मः क्वचित्तत्र न भूतसौहृदं A 
त्यागः क्वचित्तत्र न मुक्तिकारणम्‌ । A 


वीर्य न पुंसो$स्त्यजवेगनिष्छृतं 
न हि द्वितीयो गुणसंगर्वाजतः ॥ 
क्वचिच्चिरायुने हि शीलमंगलं- 
क्वचित्तदप्यस्ति न वेद्यमायुषः । 


यत्रोभयं कुत्र च सोऽप्यमंगलः 
सुमंगलः कञ्चन कांक्षते हि माम्‌ ॥ 


इक्कीसः 

एवं विमृश्याव्यभिचारिसद्गुणं- 
वरं निजेकाश्रयतागुणाश्रयम्‌ । 
aa वरं सवंगुणरपेक्षितं 
रमा मुकुन्दं निरवेक्षमीप्सितम्‌ ॥ 
मतलब, जो लक्ष्मी का स्वामी बनना चाहता है, उसमें 
तप, अक्रोध, ज्ञान, अनासक्ति, इन्द्रियों का निग्रह और 
निराश्चयवृत्ति होनी चाहिए। वह धर्म का उपासक हो, 
स्नेहाद्रे हो, त्यागवृत्तिवाला हो, वीर हो, और निस्पृह हो । 
ये गुण जिसमें हों, लक्ष्मी उसके पीछे दौड़ती है । 
पर जो धन के पीछे दौड़ते हें, लक्ष्मी उनके यहाँ 


'दीर्घकाल तक नहीं टिकती । 


जमनालालजी में ये सारे गुण नहीं आये, पर वह इन 
गुणों के उपासक थे। धन के प्रति निस्पृहता, उदासीनता 
उनमें कूट-कूटकर भरी थी । लक्ष्मी ने भी इसीलिए 
उनको वरा । 

धन के प्रति यह्‌ तिरस्कार बचपन से ही उनमें जम 
चुका था । जन्म तो उनका गरीव माता-पिता के घर में 
हुआ था, पर जहाँ दत्तक होकर आये थे वह घर समृद्धिशाली 
था । पितामह वछराजजी का अपने दत्तक पौत्र जमनालाल 
पर काफी स्नेह था। पर तो भी दत्तक सो तो दत्तक। 
और वछराजजी का स्वभाव था क्रोधी । एक दिन क्रोध 
में बछराजजी ने बालक जमनालाल को कुछ वुरा-भला 
कह्‌ दिया । और यह भी कहा कि तुम्हें तो मेरे घन से 

प्रेम हे, मुझसे नहीं; इसलिए तुम वापस अपने जन्म- 
दाता पिता के यहाँ चळे जाओ । जमनालालजी जैसे 
आत्माभिमानी बालक को इससे बुरा तोलगना ही था । 
पर इस घटना में उन्हें अपने नैसगिक गुणों को प्रकट, करने का 
मौका मिल गया । चट अपना बधना-बोरिया बाँधकर 
वह घर से निकल बाहर हुए | दौलत को लात मारी भौर 
अपनी निर्लोभिता का उन्होंने अद्भुत परिचय दिया | 

बछराजजी ने सोचा होगा कि शायद बालक जमनालाल 
को निकाला नहीं जासकेगा । दत्तक पुत्र का भी तो 
कानूनन हिस्सा हे ही, और जमनालालजी अपना हिस्सा 
माँग सकते थे। कोर्ट में दावा भी कर सकते थे। पर 
उन्होंने ऐसा न कर बछराजजी को एक दस्तावेज लिखकर 
देदिया, जिसमें उन्होंने अपने सारे-के-सारे कानूनी हक को 
तिलांजलि देदी। जो दस्तावेज उन्होंने बछराजजी को 
दिया, उसपर स्टाम्प लगाकर उसे पूरा कानूनी रूप 
भी देदिया । बछराजजी लड़के की यह्‌ त्यागवृत्ति, 
निर्भयता, आत्माभिमान, धर्म भीरुता और स्वाश्रयता देखकर 
गद्गद होगये। अहिंसा की विजय हुई । बछराजजी को 
अपनी भूल का ज्ञान हुआ और उन्होंने बालक को वापस 
बुला लिया । 

जमनालालजी ने जो पत्र उस समय बछराजजी को 
लिखा, वह्‌ एक अनूठा दस्तावेज हे । जमनालालजी की 
Ta उस समय केवल सत्रह साल की थी । सत्रह साल की 

उम्र में ही बालक जमनालाल ' के विचार कितने सुलझ गये 
थे, उनमें कितनी निर्भयता आगई थी, धन के प्रति उनकी 
कितनी उदासीनता थी, उनमें कितना आत्मविश्वास था, 
बम सें उनकी कितनी श्रद्धा थी, दान में कितनी अभिरुचि थी, 
विपक्षी के प्रति क्रोध का उनमें कितना अभाव था, भाषा में 
कितनी स्पष्टोक्ति थी, ये सब बातें जमनालालजी का ag 
पत्र अत्यन्त स्पष्टता से हमें बताता है। ये सब गुण, जो 
बालक जमनालाल में बचपन में ही आगये थे, आगे जाकर 
पन्रपते ही गये और जमनालालजी को एक महान्‌ व्यवित 
बचाने में सहायक हुए। जो पत्र उन्होंने अपने पितामह 
बछराजजी को लिखा था, उसकी प्रतिलिपि! देना यहाँ 
(आवश्यक जान पड़ता है:-- 


॥ श्री गणेशजी ॥ 


सिद्ध श्री वर्धा शुभस्थान पूज्य श्री बछराजजी रामधन 
दा सूं लिखी चि० जमन का पांवांधोक वांचीज्या । अठे 
उठे श्री छक्ष्मीनारायणजी महाराज सदा सहाय छे । अपरंच 


WAR एक बांचीज्यो। आपकी तबीयत आज दिन 
ZPD 0१७ 00 


१. हिन्दी अनुवाद पत्र का इस प्रकार है 
॥ श्री गणेशजी ॥ 
सिद्ध श्री वर्धा शुभस्थान पुज्य श्री बछराजजी रामधन- 
दास से चि० जमन का चरग-स्पर्शा । सर्वत्र श्री लक्ष्मी-- 

हमारे ऊपर निहायत नाराज होगई सो कुछ हरकत नहीं । 
श्री ठाकुरजी की मरजी और गोद का लियोड़ा था जद आप 
इस तरह FEAT! सो आपको कुछ कसूर नहीं, जिको 
हेमाने गोद दियो जिनको कसूर छे। बाकी आप कह्यो 
कि तुम नालिस करो सो ठीक। बाकी हमारो आपके 
ऊपर कुछ कर्जो छे नहीं। आपको कमायेड़ो पीसो छे। 
आपकी खुसी आवे सो करो। हमारो कुछ आप ऊपर 
अधिकार छे नहीं । हमां आपसूं आज मिती ताई तो हमारे 
बारे में अथवा जो हमारे ताई जो खर्च हुयो सो हुयो, बाकी 
आज दिन सूं आप कने सूं एक छदाम कोड़ी हमां लेवांगा 
नहीं, अथवा मंगावांगा नहीं । आप आपके मन मां 
कोई रीत का बिचार करज्यो मतना । आपकी तरफ 


नारायणजी महाराज सदा सहाय हैं । समाचार एक निगाह 
करें। आप आज मुझपर निहायत नाराज होगये सो 
कोई चिन्ता नहीं । श्री ठाकुरजी की मर्जी। में गोद 
लिया हुआ था तब आपने ऐसा कहा । पर आपका कुछ भी 
कसूर नहीं हे । कसुर है उनका, जिन्होंने मुझे गोद दिया । 

आपने कहा, नालिश करो, सो ठीक । पर मेरा आप- 
पर कोई कजे तो है नहीं । आपका कमाया हुआ पेसा हे । 
आपकी खुशी हो सो करें । मेरा आपपर कुछ अधिकार नहीं । 

आजतक मेरे बाबत या मेरे लिए जो कुछ आपका 
खर्च हुआ सो हुआ। आज के बाद आपसे एक छदास-- 


पच्चीस 

हमारो कोई रीत को हक आज दिन सूं रह्यो छे नहीं और 
श्री लक्ष्मीनारायणजी सूं अर्ज ये हे कि आपको शरीर ठीक 
राखे और आपने हाल बीस-पचीस बरस तक कायम राखे । 
और हमां TS जावांगा, बढेसू थांके ताई इस माफक ठाकुरजी 
सूं विनती करांगा। और म्हारे सूं जो कुछ कसूर आज 
ताईं हुयो सो सब माफ करजो । और आपके मन में हो 
कि सब पीसां का साथी है, पीसां के ताई सेवा करे छे, सो हमारे 
मन मां तो आपके पीसाँ की बिलकुल छे नहीं । और भी 
ठाकुरजी करेगा तो आपके पीसे की हमारे मन में आगे भी 
आवेगी नहीं । कारण हमारो तगदीर हमारे साथ छे | 
और पीसो हमारे पास होकर हमां कांई करांगा । म्हाने 
तो पीसा नजीक रहने की बिलकुल परवा छे नहीं । आपकी 
कौडी भी में लूंगा नहीं और न मंगाऊंगा ही । आप अपने 
मन में किसी किस्म का खयाल न करें । आपकी तरफ 
आजसे मेरा किसी तरह का हक नहीं रहा हे । श्री- 
लक्ष्मीनारायणजी से मेरी अर्ज है कि आपका शरीर 
ठीक रखें और आपको अभी बीस-पचीस वर्षतक कायम 
रखें। में जहाँ जाऊंगा, वहींसे आपके लिए ठाकुरजी से 
इस प्रकार विनती करता रहूंगा । मुझसे आजतक जो 
कुछ कसुर हुआ वह माफ wey 

आपके मन में यह हो कि सब पैसों के साथी हें, और 
यह भी पेसे के लिए सेवा करता है, सो मेरे मन में तो आपके 

-दया से श्री ठाकुरजी a भजन सुमिरन जोकुछ होवेगा सो 
करांगा । सो इस जनम मांही भी सुख पावांगा और अगला 
जनम मांही भी सुख पावांगा। और आप आपके चित्त 
मां प्रसन्नता राखियो । कोई रीत को फिकर करजो मतला | 
सब झूठा नाता छे। कोई कोई को पोतो नहीं। और 
AK कोई को दादो नहीं। सव आप आपका सुख 
का साथी छे। सब झूठो पसारों छे। आप हाल ताई 
मायाजाल मांही फंस रह्या छो । हमां आज दिन आपके 
उपदेश सूं मायाजाल सूं छूट गया छां। आगे श्री भगवान 
संसार सूं बचावेगा। और आपके मनमां इस तरह बिल- 
कुल समझो मतना कि हमारे ऊपर नालिस फरियाद करेगो । 
हमां हमारे राजी खुशी सूं टिकिट लगाकर सही कर दीनी 


“पैसे की चाह बिलकुल नहीं है। और ठाकुरजी करेंगे तो 
आपके पेसे की भविष्य में भी मन में आयेगी नहीं। 
क्योंकि सेरी तकदीर मेरे साथ है। और पैसे मेरे पास हों 
“भी तो में क्या करूँगा ? मुझे तो पैसों के नजदीक रहने की 
“बिलकुल परवा नहीं है। आपकी दया से श्री ठाकुरजी 
का भजन-सुमरन जो कुछ होगा सो करूँगा, जिससे इस 
'जन्म में सुख पाऊं और अगले जन्म में भी । 

आप प्रसन्नचित्त रहें ।. किसी किस्म को फिक्र न 
“करें । सब झूठे नाते हैं। न कोई किसीका पोता है, न कोई 
"किसीका दादा । सब अपने-अपने सुख के साथी हैं । 


सत्ताईस 


CC-0. Gurukul Kangri Collection, Haridwar. An eGangotri Initiative 


छे कि आपके ऊपर अथवा आपकी स्टेट, पीसा, रुपया, गहना- 
गांठी और कोई भी सामान ऊपर आज से बिलकुल हक रह्यो 
नहीं सो जाणज्यो । और हमारे हाथ को कोई को करजो 
छे नहीं । कोई ने भी एक भी पीसो देनो छे नहीं सो जाणज्यो t 
और तो समाचार छे नहीं । और समाचार तो बहुत छे, परन्तु 
हमारे से लिख्यो जावे नहीं । 

सम्वत्‌ १९६४ मिती बैसाख बदी २, मंगलवार 

पूज्य श्री १०५ दादाजी श्री बछराजजी सूं जमन का पांवांधोक 
बांचीज्यो । 

घणे घणे मानसेती आपकी तरफ हमारो कोई रीत 

को लेन-देन रह्यो नहीं । श्री ठाकुरजी के मन्दिर को काम 


सब झूठा पसारा हे । आप अभीतक मायाजाल में फंस 
Wei में आज आपके उपदेश से मायाजाल से छूट 
गया । आगे श्रीभगवान्‌ संसार से बचावें । 
अपने झन में आप इस तरह कदापि न समझें कि यह 
हमारे पर नालिश-फरियाद करेगा । सेने अपनी 
राजी-खुशी से टिकट लगाकर सही करदी है कि आपपर 
अथवा आपकी स्टेट, पैसे, रुपये, गहना-गांठी आदि किसी 
सामान पर आज से मेरा कतई हक नहीं रहा है। और 
मेरे हाथ का न कोई कर्ज बाकी हे । किसीका एक पैसा; 
भी नहीं देना हैँ। 


अट्ठाईस 


CC-0. Gurukul Kangri Collection, Haridwar. An eGangotri Initiative 


- a 


बराबर चलाज्यो । और 7 दान धरम बने सो खूब 
करता जाइयो और ब्राह्मण साधू ने गाली विलकुल दीजो 
मतना और कोईने भी हाथको उत्तर देइजो, मुंह को उत्तर 
दीजो मतना । ज्यादा कांई feat । इतना मांह समझ 
लीजो । और हमां आपकी चीजां सागे ल्यांगा नहीं। सो 
सवं अठेई आपके छोड़ गया छां। खाली अंग ऊपर कपडा | 
'पहर्‌यां छां । | 


जमनालालजी के अनेक गुण हैं, जो उनकी कीर्ति 
को स्थायी रखेंगे । पर यदि जमनालालजी में अनेक 
गुण न भी होते, तो उनका यह अकेला पत्र भी उनके यश | 
को अमर बना रखने के लिए काफी था । कितने माई के | 
लाल होंगे, जो घर-आई लक्ष्मी से मुंह मोड़कर, बिना किसी 


अन्य समाचार कुछ हे नहीं। समाचार तो बहुत हें, 
यर मेरे से लिखे नहीं जाते । संवत्‌ १९६४ मिती बैसाख 
कृष्णा २, मंगलवार | 

पुज्य sit १०५ दादाजी श्री बछराजजी से जमन | 
'का चरणस्पर्श 

बहुत-बहुत सम्मान से । आपकी तरफ मेरा कोई 
“रीत का लेन-देन नहीं रहा हे । श्री ठाकुरजी के मन्दिर 
का काम बराबर चलावें। आपसे दान-धर्म जो बने सो | 


उन्तीस | 


CC-0. Gurukul Kangri Collection, Haridwar. An eGangotri Initiative 


/ 
विषाद या उद्देग के, इस तरह धत से भरे घर को लात 
मार दें? ; 
जमनालालजी का यह पत्र अवश्य ही कल्याण-मार्ग 
के पथिको के लिए अँधेरे की ज्योति हे। या तो यह 
चिट्ठी “ताप-तिमिरतरुण-तरणि-किरण-मालिका” हे । 


खूब करते जावें । ब्राह्मण-साधु को गाली बिलकुल न दें ।' 


और किसीको भी हाथ का उत्तर दें, मुंह का उत्तर नहौं। 
ज्यादा क्या लिखूं ? इतने में ही समझ लें। 


और में आपकी कोई चीज साथ नहीं लूंगा। सब 


यहीं छोड़ जाता हूँ । सिर्फ अंग पर कपड़े पहले हूँ । 


तीस 

पर क्या जमनालालजी राज-काजी भी थे? थे। 
किन्तु राजनीति उनका शाश्वत कार्य नहीं था । वह कांग्रेस- 
कार्यकारिणी के वर्षोतक सदस्य रहे, कई बार जेल गये, 
राजनीतिक मुठभेड़ों में सदा आगे रहे, इस सबमें प्रसिद्धि 
भी पाई । पर वह राजनीतिक वातावरण से स्वभावत: तो 
अलग-से ही थे, यह कहना बेजा नहीं होगा । उनकी वास्त- 
विक रुचि का विषय था परमार्थ, परोपकार। राजनीति उन- 
के लिए परमार्थं का हेतु थी, यह उनका ध्येय नहीं थी । 

मनुष्य को गढ़न उसके सामयिक वातावरण और 
परिस्थिति के अनुरूप होती है । किसी तेजस्वी पुरुष को यदि 
हम एक बड़े राजनीतिक नेता के रूप में देखते हैं, तो हम 
भूल से यह मान बैठते हे कि उसकी तेजस्विता उसके प्रमुख 
राजनीतिक कार्यो का परिणाम है । पर वस्तुस्थिति ठीक इसके 
विपरीत होती है । तेजस्विता, परोपकारी वृत्ति, निर्भयता, 
यही उस तेजस्वी मनुष्य के बुनियादी गुण हे । राजनी- 
तिकता अथवा अन्य तेजस्वी कार्य उन हृदयस्थ गुणों के लक्षण 

मात्र हैं, जो सामयिक आवश्यकताओं के ढाँचे में ढलकर 
भिन्न-भिन्न चेष्टा द्वारा अपनेआपको व्यक्त करते रहते हें । 
अपने समय के व्यक्तियों में तुलसीदासजी महान्‌ व्यक्ति 
थे और अशोक भी । प्रवृत्तियाँ पृथक्‌ थीं, तो भी बुनियादी 
सद्गुण तो दोनों में ही थे । जमाने के तकाजे ने एक को 
सन्त बनाके चमकाया तो दूसरा सम्राट्‌ बनके तपा | 

गांधीजी एक महान्‌ व्यक्ति हें और बेजोड़ राजनीतिक 
नेता भी । पर असल में तो सत्य के तकाजे ने उन्हें राज- 
नीति में घसीटा । उनका वास्तविक गुण तो शुद्ध सत्य 
है । राजनीति न तो उनका ध्येय है, न वह इसके कारण 
महान्‌ व्यक्ति हैं। महत्ता उनकी स्वतन्त्र विभूति है। उनकी 
राजनीति उस विभूति का फल हे । हजार साल पहले 
यदि गांधीजी जन्मते, तो भी उनकी महत्ता तो इतनी 
ही होती, पर उनके कार्य राजनीतिक न होकर किसी दूसरी 
वांछनीय दिशा में होते । 

यदा यदाहि घमंस्य ग्लानिर्भवति भारत । 

अभ्युत्यानमधमंस्य तदात्मानं सृजाम्यहम्‌ ॥ 

इस ईश्वरीय प्रतिज्ञा का अर्थ इतना ही है कि जिस 
समय सन्ताप होता है उस समय कोई दैवी विभूति उस 
सन्ताप को दूर करने के लिए प्रकट होती है। मूक पशुओं की 
यज्ञ के नाम पर होनेवाली हत्या को मिटाने और बढे हुए 
भोग-विलास और विषय-वासना पर अटकाव डालने के 
लिए बुद्ध जन्मे । तो गोरी प्रजा के बढ़े हुए लोभ को 

अटकाने, उनके द्वारा पीली, काली, गेहुँआँ प्रजा के दुख- 
दर्दो को काटने, उनकी परतन्त्रता मिटाने , उनकी जड़ता 
हटाने और संसार में अहिसा-स्थापना के लिए शायद गांधीजी 
ने जन्म लिया हो। हेतु तो दोनों में धर्म का अभ्युत्यान 
था, पर बाहरी रूप एक का संन्यासी का था, दूसरे का 
राजनीतिक नेता का है । 

पर यह तो बड़ी आत्माओं की बात हुई । 

पर मध्यम श्रेणी के लोगों के जीवन का भी तो हेतु 
होता है । राम के साथ वानर जन्मे, कृष्ण के साथ गोप । 
बुद्ध के साथ श्रमण आये । तो गांधीजी के साथ अनेक 
नेता और स्वयंसेवक-सेना आई । 

तो जमनालालजी भी परमार्थ के लिए आये । बाहरी 
रूप उनका चाहे नेता का रहा, {पर उनका मन तो 
परमार्थ में बसा था । बुद्ध के समय में वह जन्मते, तो 
श्रमणों की सेवा में दान-धर्म करते-करते शायद स्वयं 
श्रमण बन जाते । इस जमाने में जन्मे, तो राजनीतिक 
वातावरण से लिप्त न रह सके । कहा जासकता हे कि 
उनके परमार्थ ने उन्हें राजनीति में धर घसीटा । और 
इसका भी दिलचस्प इतिहास हे । 

जमनालालजी के घर में कुछ जमींदारी भी थी । उनके 
पितामह बछराजजी के जमाने में सरकारी वसूली का खजाना 
बैलगाड़ी पर लादे हुए कुछ सिपाही उनकी जमींदारी में 
से गुजरे और महज इसीलिए कि उन सिपाहियों को खाने 

के लिए सब चीजें मुफ्त मिलीं, पर घी-दूध कुछ कम मिला, 
उनके एक प्यादे को सरकारी सिपाहियों ने खूब पीटा । उनके 
घराने की सरकार में काफी चलती थी । उनके पितामह 
बछराजजी ऑनरेरी मजिस्ट्रेट भी थे । उन्होंने सरकारी 
सिपाहियों को सजा दिलाने की कोशिश की, पर दौड़-धूप 
करनेपर भी बजाज-कुटुम्ब को न्याय न मिला । जमनालालजी 
के चित्त को इस घटना से काफी सदमा पहुँचा । परमार्थ- 
वृत्ति जमनालालजी को राजनीति में ढकेलने लगी । 

इतने में एक और किस्सा होगया । उनके एक मुनीम 
के रिश्तेदार के घर में आग लग गई । इनके मुनीम अपने 
रिश्तेदार के यहाँ दौडकर पहुँचे और आग बुझाने में सहायता 
देने लगे। उस घर में कुछ कीमती जेवर वगैरा भी थे। 
इतने में पुलिस पहुंची और इनके मुनीम को वहाँसे हटने 
की हिदायत की । मुनीम ने कहा, यहां कुछ जेवर हे, जो 
इस होहल्ले में गायब भी होसकते हे; इसलिए में हट नहीं 
सकता | बस पुलिस ने इतने ही पर उस मुनीम को खूब 
पीटा । बेचारा अधमरा-सा होगया । जमनालालजी के 
पितामह बछराजजी ने कुछ शोरगुल मचाना चाहा, तो 
पुलिस ने उन्हे कह दिया कि या तो आप चुप रहें, वरना 
आपको भी भुगतना पड़ेगा | बछराजजी ने समझ लिया 
कि जहाँपर न्याय माँगना भी गुनाह है, वहाँ न्याय की 
आशा ही बेकार हे । 

भोजने यत्र सन्देहो, धनाशा तत्र कीदृशी ? 

इन घटनाओं से जमनालालजी तड़फड़ाने लगे । अभी 
तो वह नादान बालक ही थे, पर हमारी अवस्था असहाय है, 
इतना तो वह समझ गये । इस निस्सहाय अवस्था को देखकर 
उनकी विचार-धारा तेजी से दौड़ने लगी । हम निर्बल 
क्यों हैं ? क्यों हम जापान की तरह उन्नत नहीं होसकते ? 
हमें शिक्षा क्यों नहीं दी जाती ? हमारी गरीबी की दवा 
क्यों नहीं की जाती? क्यों हमें न्याय नहीं मिल सकता ? 
दूसरे मुल्को में लोगों की अपनी सरकार क्यों है ? हमारे 
यहाँ पर-राज्य क्यों ? इससे क्या हानि हे? विचारों के 
इस भेँवर-जाल में वह गोते खाने लगे । पता नहीं, क्या-क्या 
तकं-वितर्क बालक जमनालाल की बुद्धि ने किये होंगे। पर 
स्वराज्य ही इस स्थिति की एकमात्र औषध है, इस निर्णय 
पर्‌ वह पहुँचे, यह तो हम सभी जानते हे । परमार्थवृत्ति ने 
जमनालालजी को राजनीतिक प्रवृत्तियों की ओर एक कदम 
आगे बढ़ाया । पूना के “केसरी” को उन्होंने एक सौ रुपया 
उस समय बतौर दान के भेजा, जो उनके बड़े दानों की पहली 
किस्त मानी जासकती है। सौ रुपया यों कोई बड़ी रकम 
नहीं है, पर बड़ी इसलिए है कि यह बालक जमनालाल ने 
अपने जेव-खर्च में से बचाई हुई रकम में से भेजी थी । बालक 
जमनालाल को रोज रुपया-अधेली हाथ-खर्च के लिए 
अपने पितामह की ओर से मिला करता था। उसमें से 
उन्होंने बचा-बचाकर मुश्किल से सौ रुपये के करीब इकट्ठे 
किये थे, जो उन्होंने “केसरी” को भेज दिये । स्वदेश-सेवा 

के लिए यह उनका पहला दान था । पीछे तो उन्होंने अपने 
जीवन में अनेक बड़े-बड़े दान किये । पर उनके कथनानुसार 
जो आनन्द उन्हें इस छोटे-से दान में मिला, वह लाखों के 
दान में नहीं आया । 

पर वह अपनी मर्यादा समझते थे। वह जानते थे 
कि राजनीति में वह परोपकार-वृत्ति से ही सहायता दे 
सकते हें। जो नेता इस क्षेत्र में थे, जिन्हें राजनीति का 
ज्ञान था, जिन्हें राजनीति में दिलचस्पी थी और जो इस 
दिशा में स्वार्थ छोड़कर सेवा करते थे, उन्हें सहायता देना 
यही उनका धर्म है ऐसा उन्होंने माना । परोपकारी 
पुरुषों के सहयोग में आना इसलिए हर हालत में उन्होने 
अपना कत्तव्य माना । उन्हीं लोगों की संगति में वह 
बेठने भी लगे। 

इस बीच में नये-नये कारण उन्हें वांछित दिशा में 
प्रेरते रहे। एक Adar वह डी० एस० पी० से मिलने 
गये थे। बातों ही बातों में लोकमान्य के विलायत जाने 
की चर्चा चली, तो डी० एस० पी० ने कहा, “अच्छा हो 
यह जहाज डूब जाये ।” उन्हें अंग्रेज अफसर की इस 
मनोवृत्ति पर अत्यन्त खेद हुआ । कुछ आवेश के साथ 
उन्होंने कहा, “पर आपके भाई भी तो उसी बोट में हैँ, वे ' 
भी तो इबेंगे।” इतना कहकर भी उन्हें शांति नहीं 
मिली । उन्हें Sto एस० पी० के ओछेपन में अपनी 
बेवसी दिखाई देने लगी, और वह उन्हें बुरी तरह 

सताने लगी । राजनीति में दिलचस्पी लेना उन्हें 
अपना नैतिक ककत्तंव्य जँचने लगा | उसके Wat में वह 
गोते खाने लगे । 

गंगा की धार आगे बढी । समय की रफ्तार के साथ 
जमनालालजी का स्वदेशभक्ति का रंग भी गाढा होने लगा । 
बह नेताओं से सम्पर्क बढ़ाने लगे । नेताओं के व्याख्यानों 
को मानों अत्यन्त आतुरता से पीजाते थे। उन दिनों के 
नेता लोकमान्य तिलक थे । उनसे भी जमनालालजी का 
सम्बन्ध था । पूज्य मालवीयजी के समागम में भी आ 
चुके थे । अन्य नेताओं से भी उनका गाढ़ा परिचय था । 
पर उनकी आँखें तो गांधीजी पर ही गडी हुई थीं । उनको 
स्वराज्य की प्यास तो थी, पर उसकी तह में तो धर्म की 
प्यास थी । इसलिए गांधीजी की ओर उनका आकर्षण 
स्वाभाविक ही बढ़ने लगा । 

गांधीजी इन दिनों अफ्रिका में थे । पर बिना 
देखे ही गांधीजी में जमनालालजी की भक्ति जम गई । 
जमनालालजी में स्वदेश-भक्ति के साथ-साथ सादगी 
और आत्मोत्थान की लगन थी । इसलिए गांधीजी 
की ओर उनकी आँखें सहज ही जाती थीं । गांधीजी का 
अनोखापन उन्हें अपनी ओर जोर से खींच रहा था; 
और गांधीजी जब स्वदेश लोटे तो वह उनके सहवास में 
अधिकाधिक आने लगे । गांधीजी का भी इनके प्रति स्नेह 


बढ़ने लगा । एक रोज जमनालालजी ने हठात्‌ गांधीजी 

से कहा, “आपसे एक दान माँगता हूँ।” गांधीजी को सुनकर 
आरचर्यं हुआ कि जमनालाल क्या दान माँगेगा । 

“कहो तो सही । देखूं, क्या मागते हो । शक्ति होगी 
तो दूंगा ।” 

“बस में इतना ही चाहता हूँ कि मुझे भी देवदास 
का भाई, अपना पाँचवाँ पुत्र आप मानलें |” 

गांधीजी को सानन्द आइचर्य हुआ और उन्होंने 
“cag” कह दिया। गांधीजी का पुत्र बनने के लिए भी 
मनुष्य में पात्रता चाहिए। गांधीजी का दत्तक पुत्र वनना 
या शिष्य बनना एक ही बात है। किसी महापुरुष का 
दत्तक पुत्र बनना या शिष्य बनना यह एक कमर तोड़ने- 
वाली जिम्मेदारी हे । और आत्मोत्थान का एक वरदान 
भी है। जिम्मेदारी को निबाह दे तो बड़ी बात । न निवाहे 
तो ? क्या पाप का भागी भी बन सकता है ? कौन जाने । 
पर जो सद्भाव से अमल करता हैं वह सफल हो तो क्या 
और न हो तो क्या। उसकी जिम्मेदारी तो फिर ईश्वर 
ओढ़ लेता है । इसलिए पाप का भागी वह कैसे होसकता है ? 

कमंण्येवाःधिकारस्ते मा फलेषु क दाचन । 

जो हो, जमनालालजी ने एक बड़े साहस के क्षेत्र में कदम 
रखा और गांधीजी ने उस साहस को उत्तेजन दिया । ag 
sce उनकी मृत्यु का दिन इसके बीच के समय को 
ने गांघीजी के पुत्रत्व' को निवाहने में बिताया । 
जी-जान से उन्होंने प्रयत्न किया । 

आनरेरी मजिस्ट्रेट रायबहादुर सेठ जमनालाल बजाज 
(सन्‌ १९१७) 

गांधीजी से सम्बन्ध जुड्ने के बाद तो जमनालालजी का 
गांधीजी के यहाँ आना-जाना जोर से बढ्ने लगा । अन्य 
नेताओं से भी सम्पर्क बढ़ा । सरकार की आँखों में यह बात 
आने लगी । पर उन्होंने इसकी कोई परवा नहीं की । इसी 
बीच उन्हें रायबहादुर की उपाधि मिल गई । जमनालाल 
जी का उपाधि के लिए कोई विरोध नहीं था; क्योंकि 
उन्होंने अपने धमं के मागे में इसे रोड़ा नहीं माना था। 
पर यदि धर्म के मार्ग में उपाधि बाधक हो, तो उससे चिपटे 
रहने का भी उन्हें मोह नहीं था । 

उपाधि मिलते ही उन्होंने गांधीजी को इत्तिला दी, “मुझे 
आशीष दीजिए ।” “में क्या आशीष दूं ? सम्मान का अच्छा 
उपयोग करो । अपमान मनुष्य की इतनी क्षति नहीं करता, 
जितना कि सम्मान करता है । सम्मान एक भयंकर वस्तु & 
जिसका लोगों ने सदुपयोग तो कम किया, दुरुपयोग ज्यादा 
किया है । तुम उसका सदुपयोग करो । भेरी आशीष है कि 
यह सम्मान तुम्हारे आत्मोत्यान में वाधक न हो ।” 

गांधीजी की इस आशीष को जमनालालजी ने सर 
पर चढ़ाया, उपाधि धारण की और 'रायबहादुर 
जमनालाल' बन गये। पर उनकी मनोवृत्ति से उपाधि 
भेल नहीं खा सकी। दोनों का समन्वय नहीं होसका । 
और अन्त में उपाधि ने उनसे रुखसत ली । परोपकार 
की वेदी पर ही उपाधि का बलिदान हुआ । उपाधि 
का सदुपयोग ही हुआ । 

सन्‌ १९१८ की घटना है । नागपुर के कमिश्नर 
श्री मास्किग ने उन्हें मिलने बुलाया । वह नागपुर पहुँचे । 
कमिश्नर के पास एक बडी-सी फाइल रखी थी, जो शायद 
उनके सम्बन्ध में तैयार की हुई सी० आई० डी० की रिपोर्ट 
थी। कमिइनर ने पहले आवभगत करके पूछा-- आप 
गांधीजी के पास जाया करते हें ?” 

जी हाँ ।” 

“क्या आपके यहां मिसेज नायडू, नेकीराम शर्मा, 
देवीप्रसाद खेतान आदि राजनीतिक कार्यकर्त्ता ठहरा करते हे?” 

“जी हाँ 1” 

“आपको मालूम होगा कि गवर्मेण्ट आपको बहुत मान 
की दृष्टि से देखती हे, और गवर्मेण्ट में आपका बहुत मान है ।” 

“जी हां 1” 

“आपपर ज्यादा जवाबदारी हे 1” 

“यह ठीक हे । पर जो लोग मेरे यहाँ ठहरते हें, उनके 
राजनीतिक विचारों से मेरा कोई खास सम्बन्ध नहीं है। 
मेरे विचारों के बारे में आपके पास कोई रिपोर्ट हो तो आप 
मुझसे जवाव माँग सकते हैं। मे उनका खुलासा कर 
सकता हूँ। पर राजनीतिक मतभेद रखते हुए भी में 
अपने मित्रों से या अपनी समझ के अनुसार जो देश की 
सेवा करते हैं उनसे सम्बन्ध न W न मिले, या अपने यहाँ 
उन्हें न ठह्रने हूँ, यदि सरकार की यह मंशा हो, तो यह 
ज्यादती हैं । उसका पालन करना किसी भी मनुष्य के 

लिए, जो अपनेआपको मनुष्य समझता हौ; असम्भव टि 

“आप गांधीजी के पास जाते हैं, या राजनीतिक लोग 
आपके यहाँ ठहरते हें, इससे आपपर कोई बुरा प्रभाव नहीं 
पडता । आप तो समझदार आदमी हें । पर दूसरे लोगों 
पर इसका बुरा असर पड्ना सम्भव है। इसलिए आपको 
विशेष सावधानी से काम लेना चाहिए 1” 

“मेरे पूवेपरिचित लोग, चाहे वे किसी भी विचार के 
क्यों न हों, मेरे यहाँ आयेंगे तो उनका आतिथ्य करना मेरा 
धर्म है। में उन्हें रोक नहीं सकता । गांधीजी के प्रति 
मेरा पूज्य भाव है । में उनसे सम्बन्ध नहीं छोड़ सकता ।” 

उसने बहुत क्रोध के आवेश में कहा-- तो आपके 
विद्यालय की नई इमारत का उद्घाटन चीफ कमिश्नर 
नहीं करेंगे ।॥ | 

सर बेंजमिन waded उन दिनों चीफ कमिइनर थे । 
मारवाड़ी विद्यालय की नई इमारत का उद्घाटन उन्हीके 
हाथों होना निश्चित होचुका था । कमिइनर की बातों से 
मालूम हुआ कि चीफ कमिइनर केवल जमनालालजी के 
कारण विद्यालय की नई इमारत का उद्‌घाटन नहीं करेंगे । 
जमनालालजी चीफ कमिशनर से खूब परिचित थे | विद्यालय 
की संस्था से चीफ कमिइनर को प्रेम भी बहुत था । जमना- 
लालजी ने कमिश्नर को उत्तर दिया 

“विद्यालय की कमेटी की इच्छा चीफ कमिइनर के 
हाथ से उद्घाटन कराने की है | यदि वह नहीं करना चाहते 

तो उनकी खुशी की बात है। में क्या कर सकता हूँ ?” 
इसपर कमिइनर ने मारे क्रोध के टेबल पर जोर से हाथ 
पटककर कहा :一 

“आपको सरकार की ओर से रायवहादुरी मिलने के 
बाद से ही आपने इन लोगों से मिलना-जुलना शुरू किया है ।” 

जमनालालजी ने कमिश्नर का भाव यों समझा कि पहले 
तो उन्होंने सरकार से रायबहादुरी लेली, अब इधर पब्लिक 
में नाम कमाने की इच्छा से राजनीतिक क्षेत्र में जा पहुँचे । 
उन्होंने उत्तर दिया :-- 

“मेने तो रायबहाढुरी के लिए सरकार से कभी कहा 
नहीं। न किसीसे कोशिश ही कराई। आपका यह सम- 
झना कि रायवहादुरी मिलने के वाद मेरा सम्बन्ध इन लोगों 
से हुआ हे, बिलकुल गलत है। मेरा इन लोगों से बहुत 
पुराना सम्बन्ध हे । यदि आपके सी० आई० Mo वालों ने 
पहले इस वात की रिपोर्ट न की हो, तो यह आपके ferré- 
मेंट की भूल हे । आप जानना चाहें तो मै अपने कागज- 
पत्रों से यह साबित कर सकता हूँ कि इन लोगों से मेरा 
सम्बन्ध रायबहादुरी मिलने के बहुत पहले का है ।” 

Sy आप कलक्टर से मिलकर समझौता कर Sai” 
इसम समझौते की तो कोई बात नहीं मालूम होती | 

जो लोग मेरे यहाँ ठहरते आये हैं वे फिर भी ठहरेंगे । जब 
कितने ही सरकारी अफसर, जिनको में जानता हूँ कि उनमें 
Peal के आचरण ठीक नहीं हे और जिनके लिए मेरे मन में 

जर्रा भर भी प्रेम नहीं, मेरे घर पर ठहरते हें और मुझे उनसे 
सम्बन्ध रखना पड़ता है, तो जो लोग देश की सेवा करते हैं 
और जिनका चरित्र ठीक है, केवल राजनीतिक मतभेद 
होने पर में उन्हें अपने यहाँ न ठहरने दू या उनसे सम्वन्ध 
न रखूं, इसका कोई कारण मेरी समन्ञ में तो नहीं आता। यदि 
वास्तव में सरकार की यह इच्छा हो, तो यह बहुत ज्यादती है । ' 
इतना कहकर जमनालालजी दुखी हृदय से कमिइनर के 
यहाँसे उठकर चले आये | उन्हें कमिइनर पर रोष नहीं आया, 
पर उसकी मनोवृत्ति पर क्लेश हुआ । जो हो, कमिइनर ने 
जमनालालजी का माप लेलिया और जमनालालजी उसमें 
पूरे उतरे। जमनालालजी स्वाभाविक मेल-जोल को नीति के 
आदमी थे । पर कमिश्नर के इस we बर्ताव से उन्हें सरकारी 
मेल-जोल से नितांत निराशा होगई। सरकार का जमनालालजी 
से मोह टूटा और जमनालालजी ने सरकार को परख लिया | 
दोनों ओर से मामला साफ होगया । थोड़ा-सा मेल-जोल 
जो सरकार और जमनालालजी के बीच था, वह अब जाता 
रहा । दोनों की राह पूर्व-पश्चिम की थी, तो मेल कहाँतक 
चलता ? जमनालालजी की तो मीरा की-सी हालत थीः- 
संतन संग बेंठ-बंठ लोक-लाज खोई, 
अब तो बात फेल गई जाने सब कोई, 
“मीरा? प्रभु लगन लागि होनी हो सो होई ॥ 
जमनालालजी को स्वभावतः झगड़े-बखेड़े का जीवन 
यसन्द न था । वह मूलतः मेल-जोल की नीति के आदमी थे। 

उन्हें शांति पसन्द थी । लोगों से प्रेम करना उन्हें प्रिय था । 
राजनीति में उनका प्रवेश यह प्रवेश नहीं था । यों कहना 
चाहिए कि राजनीति ने उन्हें अपनी ओर घसीट लिया । और 
इस प्रवेश में उनकी परमार्थ-वृत्ति ने प्रोत्साहन दिया । 
“होनी हो सो होई”--कहकर जमनालालजी गहरे पानी 
में उतर गये और गंगा की धार के साथ तेजी से बहने लगे । 


सन्‌ १९२० में जमनालालजी ने कांग्रेस में पूरे तौर 
से प्रवेश किया, यद्यपि कांग्रेस में आना-जाना तो उनका 
पहले से ही था । इसके एक ही वर्ष बाद, अर्थात्‌ १९२१ में, 
गांधीजी ने अपना असहयोग-आंदोलन प्रारम्भ कर दिया। 
उसे समय जमनालालजी ने अपनी रायबहादुर की उपाधि 
सरकार को वापस लौटा दी | 

आकाश में काले बादल तो, गांधीजी का सहवास हुआ 
तभीसे, मेंडराने लगे थे। तभीसे उन्होंने समझ लिया 
था कि सेठ का जीवन निभना अब कठिन हे । पर 
असहयोग-आंदोळन में उन्होंने रायबहादुर की उपाधि 
सरकार को लौटाकर अपनी निर्भीकता का परिचय तो दिया 
ही, अपने इस कार्य से उन्होंने सरकार को एक तरह की 
चुनौती भी दे दी। और इस चुनौती के परिणाम की तैयारी 
म वह छग गये । घर में रहते-रहते ही उन्होंने जेल-जीवन 

का अभ्यास शुरू कर दिया । खाना, पीना, सोना, सारा 
रहन-सहन जेल-जीवन के उपयुक्त बना डाला, जिससे कि उन्हें 
जेल में कोई कष्ट अनुभव न हो । पर असहयोग-आंदोछन 
में उन्हें जेल नहीं जाना पड़ा । तो भी सरकार चुप 
तो थी ही नहीं । जमनालालजी का भविष्य सांचे में ढल 
चुका था। विधि ने जो दिन निश्चित किया था उसी दिन 
उन्हें जेल का निमंत्रण आनेवाला था। और वह आया | 
उमंग के साथ बन्धु-बांधवों और मित्र-मण्डली से बिदा लेकर 
जमनालालजी ने जेल की प्रथम यात्रा की । पर यह संयोग 
सन्‌ १९२३ के पहले नहीं आया | 
सन्‌ १९२३ में जब महात्माजी जेल में थे और बाहर 
नेताओं में यह वाद-विवाद चल रहा था कि कौंसिल में जाना 
या नहीं जाना, और चारों तरफ राजनीतिक क्षेत्र में 
सन्नाटा-सा छा रहा था, तब जमनालालजी को अपनी सत्या- 
ग्रह-वृत्ति की आजमाइश करने का अकस्मात्‌ एक खास 


संयोग मिल गया । “जलियांबाला बाग दिन” उन दिनों 


प्रायः देशभर में लोग जगह-जगह मनाते थे, और उसके 
जलियां- 


उपलक्ष में जुलूस निकालते थे । नागपुर में जब “ 
वाला बाग दिन” मनाया गया और जुलूस निकाला गया, 
तो पुलिस ने नागपुर की सिविल लाईस में जुलूस के प्रवेश 
को रोका । सिविल लाइंस कोई खास अंग्रेजों की वस्ती 
नहीं है । हिन्दुस्तानी, अंग्रेज, fog, मुसलमान सभी वहाँ 
रहते हें। सड़कों पर से सभी गुजरते हैं। पर कांग्रेस का 

जुलूस कांग्रेस के झण्डे के साथ वहाँसे निकला तो अंग्रेजों को 
क्षोभ होगा, इस बिना पर झंडे के साथ जुळूस का निषेध कर 
दिया गया | सी० dto में और भी कई जगह सरकार और 
प्रजा के बीच झण्डे के संबन्ध में वाद-विवाद चल रहा था | 
पर नागपुर में तो यह झगड़ा अधिक भड़क उठा । 

सिविल लाइंस के अंग्रेज वाशिन्दों को झंडे के वहाँसे 
गुजरने न गुजरने में कोई खास दिलचस्पी नहीं थी । न उन्होंने 
झंडे के खिलाफ कोई शिकायत ही पुलिस के पास भेजी थी । 
पर पुलिस ने ख्वाहमस्वाह झगड़ा मोल लेलिया । किसीको 
शिकायत नहीं थी, तो भी पुलिस को राष्ट्रीय झंडा सहन नहीं 
था । इसलिए जुलूस को रोक दिया । पर जुलूस तो 
झंडे के साथ निकला । और पुलिस ने लाठियाँ चलाई, तो भी 
सत्याग्रही टस-से-मस न हुए । 

भौर फिर तो झंडे की मान-रक्षा के लिए लोगों में एक 
नया जोश उमड़ पड़ा। रोज सिविल लाइंस की तरफ 
झंडे का जुल्स जाता था और पुलिस रोज जुलूसवालों को 
पकड-पकडकर जेल में ठेलती चली जाती थी। जब जुलूस 
निकलता था तो आगे-आगे सत्याग्रही चलते, पीछे-पीछे 
नेमाशबीन चलते थे । नागपुर की सिविल लाइंस के पास 
पहुँचते ही सत्याग्रही तमाशबीनो को रोक देते थे और खुद 
आगे बढ़ते थे। पुलिस तो अपनी कतार बाँधे पहले से ही 
NAT रहती थी। बस वहाँ पहुँचते ही सत्याग्रहियों को 
गिरफ्तार कर लेती थी । : 


छयालीस 


CC-0. Gurukul Kangri Collection, Haridwar. An eGangotri Initiative 


ie जित त 


is 


यह ave का विवाद अकस्मात्‌ ही उत्पन्न होगया 
और जमनालालजी को यह अनायास-प्राप्त बखेडा अच्छा 
लगा :一 | 

यवूच्छया चोपपन्नं स्वगंद्वारमपावृतम्‌ | 

सुखिनः क्षत्रियाः पार्थं लभन्ते युद्धमीदृशम्‌ ॥ 

जमनालालजी ने अनायास-प्राप्त इस युद्ध का स्वागत 
किया । शुरू से ही इस सत्याग्रह के संचालन का भार उन्होंने 
अपने कन्धों पर लेलिया और ठाठ के साथ उसे 
निबाहा | 

सरकार ने पहलेपहल तो सत्याग्रहियों को साधारण 
सजा दी, पर ज्यों-ज्यों संग्राम की अग्नि बढ़ने लगी ara 
सरकार का रुख भी कठोर होता गया । अन्त में काफी 
तादाद में सत्याग्रही जेल जाने लगे । अन्य प्रान्तों के लोग 
भी सत्याग्रह के लिए नागपुर आने लगे । अब तो सरकार 
ने जोर से हल्ला बोलना निश्चय किया और जमनालालजी 
को भी पकड़ लिया । उनके साथ-साथ २२० अन्य सत्या- 
ग्रहियों की भी गिरफ्तारी हुई । जमनालालजी के मुकदमे 
की कई तारीखें पड़ीं । अन्त में उन्हें १८ मास की कड़ी कैद 
की सजा हुई । 

सत्याग्रह ने अब और भी भीषण रूप धारण किया | 
करीब १२०० सत्याग्रही जेल जा चुके थे, और जेल 
जानेवालो का ताँता जारी ही था । हर प्रान्त म सहानु- 
भूति उमड़ पड़ी । जमनालालजी की 'गैरहाजिरी में अब 

सरदार पटेल ने नागपुर के झण्डा-सत्याग्रह का संचालन अपने 
कन्धों पर लिया । अब तो इसमें पूरा रंग जम गया । श्रीमती 
कस्तूरबा भी स्त्रियों का एक बडा झुंड लेकर सत्याग्रह में 
शरीक होने की तैयारी करने ai 

अब सरकार की आँखें खुलने लगी | सरकार ने 
समझ लिया कि आग शान्त करने में ही शान हे । पाँच 
महीने के लगातार युद्ध के वाद सरकार ने हार मानी और 
बिना किसी रोक-टोक के avs सहित सिविल लाइंस में 
से जुलूस को गुजरने दिया । सव कंदी छूट गये । 

इस तरह जमनालालजी के नेतृत्व में झण्डा-सत्याग्रह 
की जीत हुई और उनका यशःसौरभ चारों ओर 
फैल गया । 

जमनालालजी का महत्व अब कांग्रेस की दृष्टि में और भी 
बढ़ गया । उनकी व्यावहारिकता, विनय और त्याग ने 
कांग्रेसी नेताओं के दिल पर एक जबरदस्त छाप जमा 
दी । आगे चलकर जमनालालजी वर्किंग कमेटी में. आ- 
गये, और तब से जीवन-पर्यन्त वह वाकिग कमेटी के मेम्बर 
रहे । स्वास्थ्य खराब होने की वजह से कई बार उन्होंने 
वकिंग कमेटी से निकल जाना चाहा, पर उनके साथियों ने. 
उनका त्याग-पत्र स्वीकार नहीं किया । झण्डा-सत्याग्रह 
के वाद भी कांग्रेस की हर प्रवृत्ति में जमनालालजी 


शरीक रहे । सन्‌ १९३० के सत्याग्रह में वह फिर 
जेल गये । 

कांग्रेस के हर कार्यक्रम में उनका महत्वपूर्ण हिस्सा 


तो रहता ही था, पर उनकी इन सब प्रवृत्तियों में जयपुर 


का सत्याग्रह एक विशिष्ट स्थान रखता हे । वह इसलिए 
कि नागपुर के सत्याग्रह की तरह जयपुर-सत्याग्रह भी उनके 


. एकान्त तत्वावधान में चला, और नागपुर-सत्याग्रह की 


भाँति जयपुर-सत्याग्रह भी एक अनायास-प्राप्त प्रसंग था । 

जमनालालजी का जन्म सीकर राज्य में काशीकावास 
गाँव में हुआ था । सीकर राज्य जयपुर रियासत के अन्तर्गत 
हुँ । जयपुर की सरकारी नीति के अनुसार सीकर की 
रियासत को “सीकर राज्य” नहीं, “सीकर ठिकाना” कहा 
जाता है । और सीकर के स्वामी को “राजा” नहीं, पर 
“रावराजा” के नाम से पुकारा जाता है । सीकर को थोड़े-से 
दीवानी और फौजदारी हकूक एक जमाने में प्राप्त थे, जो 
प्राय: अब जयपुर राज्य ने छीन लिये हे) अब सीकर का 
स्तबा ब्रिटिश हिन्दुस्तान के एक जमींदार या ताल्लुकेदार 
का-सा ही रह गया है । जमनालाळजी सीकर की प्रजा और 
सीकर स्वयं जयपुर की प्रजा । इस तरह जमनालालजी 
जयपुर की प्रजानुप्रजा अर्थात्‌ प्रजा की भी प्रजा थे । 

जमनालालजी, यद्यपि पुरतैनी ब्रिटिश हिन्दुस्तान के 
बाशिन्दे होचुके थे, पर वह अपनी जन्मभूमि को भूले नहीं 
थे । और रियासती होने का उन्हें गर्व भी था । 

ब्रिटिश भारत में यदि स्वराज्य हो, तो देशी रियासतें 

स्वराज्य से क्यों वंचित रहें, यह प्रश्‍न स्वाभाविक ही सबके 
हृदय में उठ सकता हूँ। पर इसका यथार्थ उत्तर तो वही 
दे सकते हैं, जो स्वयं देशी राज्य के निवासी हैं । गांधीजी की 
इस. राय को-कि देशी राज्यों में स्वराज्य-स्थापना में अधिक 
प्रबल बाधा तो ब्रिटिश सरकार ही है-जमनालालजी ने 
अच्छी तरह TAT डाला था । देशी राज्यों में प्रजा-राज्य 
स्थापित करना हो, तो पहले बडी सरकार से लडो । पीछे 
राजाओं का हृदय-परिवतेन करो। तव कहीं स्वगेद्वार खुलने 
की आशा की जासकती हे । इस तरह देशी राज्य एक समस्या 
बनगये हैं । यहाँतक कि ब्रिटिश भारत के स्वराज्य- 
स्थापन में भी देशी राज्यों का होआ बाधास्वरूप खड़ा 
कर दिया जाता है। 

जमनालालजी सीकर की प्रजा और सीकर जयपुर की 
प्रजा । और जयपुर ब्रिटिश सरकार के अधीन ! इस त्रिवेणी 
को कोई पार करे तब कहीं स्वराज्य, या कम-से-कम 
सुराज्य, स्थापित हो । | 

राजपूताने में एक कहावत हे कि यदि दो राम हों तो 
मौत से मुक्ति और दो राजा हों तो मालगुजारी से मुक्ति । 
यहाँ तो दो राजा नहीं, तीन राजा थे । पर मालगुजारी से 
मुक्ति तो दरकिनार, दुचन्द मालगुजारी देने के बाद भी मुक्ति 
नहीं मिलनी थी । दो राम और दो राजा की हस्ती का 
अनुचित लाभ, यह कहावत जब चली उस जमाने में, चाहे 
किसीने उठाया हो, पर इस समय तो बडी सरकार की 


इक्यावन 


CC-0. Gurukul Kangri Collection, Haridwar. An eGangotri Initiative 


नीति इस कला के साथ चलती हे कि दो राजाओं के कारण 
याँचों अंगुलियाँ घी में प्रजा की नहीं, कितु ब्रिटिश 
सरकार की ही रहती हैं । 

देशी रियासतों की इस पेचीदगी से जमनालालजी 
खूब परिचित थे । उन्हें अपने सीकर के रावराजा से प्रेम 
था, और प्रजा की भी वह भलाई चाहते थे । सीकर-राव- 
राजा की वह रक्षा करना चाहते थे । जयपुर-नरेश को 
वह एक आदर्श और स्वतन्त्र नरेश और पोलिटिकल डिपार्ट- 
मेण्ट की नागफाँस से विलकुल मुक्त देखना चाहते थे । 
इसी समन्वय के लिए उनकी दौड थी, और इसी ध्येय को 
सामने रखकर उनकी सारी कार्य-व्यवस्था बनती थी । 

समय-समय पर उन्हें जयपुर के खिलाफ आवाज 
भी उठानी पड़ी । पर असल में तो ag विरोध जयपुर- 
नरेश का नहीं, ब्रिटिश सरकार का ही था । जयपुर- 
नरेश को तो वह सुरक्षित करना चाहते थे, और इसलिए 
वह नरेश के प्रेम-भाजन भी बने । 

जवसे जमनालालजी राजकाजी कामों में पड़े, तभी- 
से उन्होंने देशी रियासतों के कामों में दिलचस्पी लेना 
शुरू कर दिया था । उदयपुर के अन्तर्गत बिजोलिया में जब 
सत्याग्रह चला, तो बीचबचाव करके जमनालालजी 
ने राजा और प्रजा दोतों का हित साधा । यह समझौता 
कराने में उन्हें बीकानेर-नरेश से भी सहायता मिली । 
और अन्त में तो उदयपुर-दरबार और उदयपुर-सचिव ने 

भी जमनाल लजी को उनके इस सफल प्रयत्न के लिए 
साघुवाद दिया । 
पर असल दिलचस्पी तो उनकी जयपुर की राजनीति 
में थी, क्योंकि जयपुर तो उनका घर था । 
यह आइचर्य की बात हैं कि जिस जमाने में विद्या और 
कला की कम चर्चा थी उस समय तो जयपुर प्रगतिशील 
रहा हो, और आज जब चारों ओर संसार उन्नति के पथ पर। 
हे तब जयपुर पिछड़ा हुआ हो ! पर असलियत यही है । 
जयपुर-कालेज, कला-विद्यालय, नगर-निर्माण आदि ये उस 
समय की निशानी हैं कि जब अन्य रियासतें अविद्या के अन्ध- 
कार में सोई हुई थीं । पर अब तो हवा बिलकुल उलटी 
दिशा में बहने लगी थी । 
जयपुर के स्वर्गीय महाराज माधवसिहजी प्राचीन 
विचारःझैली के नरेश थे । प्रगतिशील लोगों को उनकी 
राज्य-प्रणाली में काफी. सुधार की गुंजाइश प्रतीत होती थी। 
पर तो भी किसीको क्षोभ नहीं था । क्योंकि प्रगति की 
जहाँ कमी थी, वहाँ आत्मीयता का अभाव नहीं था | 
पर उनकी मृत्यु के बाद तो अंग्रेजों का अमल आगया। 
अंग्रेजी अमल में लोगों ने शायद आशा की थी कि कुछ नवी- 
नता का संचार होगा । पर अंग्रेजों के जमाने में कोई सुधार 
तो हुआ नहीं । जो आत्मीयता वृद्ध नरेश के जमाने में थी वह 
भी काफूर होगई। जिन लोगों का दरवार से घनिष्ठ सम्बन्ध 
था वे भी अजनबी-से बन गये। जो जयपुरी थे उनकी पूछ तो 

चली गई और बाहर से अनुभव-शून्य मनुष्य आ-आकर 
ओहदे भरने लगे । प्रजा और राजा के बीच AE या कटु जो 
भी सम्पर्क था वह अब विच्छिन्न होगया । राज-काज दफ्तरों 
की चहारदीवारी और परदों की आड़ से चलने लगा। 
देशी भाषा में जो हिदायतें निकलती थीं उसका स्थान अव 
अंग्रेजी ने लेलिया । कचहरियों में अंग्रेजी चलने लगी । 

अंग्रेजी सल्तनत के गुणों से तो जयपुर पहले भी वंचित 
था । अब तो जयपुर अंग्रेजी TI का एक जमघट-सा बन 
गया। प्रजा में इससे असन्तोष बढ़ने लगा । परिणामस्वरूप, 
सन्‌ १९३१ में जयपुर राज्य-प्रजा-मण्डल की स्थापना हुई 
और सन्‌ १९३८ तक तो मंडल ने गहरी जड़ पकड़ली | 
इसी बीच सीकर में सीकर-रावराजा और जयपुर-दरबार 
के दर्म्यान कुछ तनातनी शुरू होगई, जिसमें दोनों ओर 
से गोलियाँ तक चलने की नौबत आई । जमनालालजी 
सीकर-निवासी थे और रावराजा से उनकी आत्मीयता थी, 
इसलिए सीकर के मामले में उनका दिलचस्पी लेना स्वाभा- 
विक था । उन्होंने दिलचस्पी ली और वह सार्थक भी हुई । 
जमनालालजी के बीच-बचाव के कारण सीकर और जय- 
पुर में समझौता होगया और हजारों मनुष्य खूनखराबी से 
बच गये | 

पर जयपुर के अंग्रेज अमात्य को इससे उल्टा असंतोष 
ईजा । समझौते का पालन करना तो दूर, उल्टे उसने 
TA पर यह पाळी लगा दी कि बह जयपुर 

राज्य में प्रवेश ही न करें । अनोखा पुरस्कार था यह ! 

सीकर-समझौते का जयपुर राज्य ने पालन नहीं किया, 
इसकी जमनालालजी को खूब चोट लगी । जमनालालजी 
के शब्दों में “यह एक अव्वल दर्जे का विश्वासघात हुआ ।' 
पर अंग्रेज दीवान को जमनालालजी की इस कटु उक्ति 
की क्या परवा थी ? वह तो. दफ्तर की चहारदीवारी 
के भीतर से शासन चलाता था और जो भी उसे सलाह 
देने की हिमाकत करे, या प्रजा का पक्ष सुनाये, वह उसकी 
दृष्टि में बागी वन जाता था। इसलिए जमनालालजी भी 
इसी श्रेणी में आगये और जयपुर की प्रजा होते हुए भी 
दीवान ने उन्हें परदेशी की श्रेणी में रखकर देशनिकाले का 
सिरोपाव बख्श दिया ! विदेशी दीवान तो स्वदेशी से ज्यादा 
वाकफियत का दावा रखता . है, चाहे फिर वह निपट 
अनाडी ही क्यो न हो। बस जमनालालजी पर उसने चटपट 
बेसमझे पाबन्दी लगा दी । सीकर-समझोते का पालन न 
होने की चोट तो जमनालालजी वरदाश्‍त भी न कर 
पाये थे कि उनके प्रवेश-निषेध की यह दूसरी चोट उन- 
पर की गई। अब तो हद होगई । जयपुर-सत्याग्रह 
का यहींसे श्रीगणेश. हुआ । 

जमनालालजी ने जयपुर की इस आज्ञा की यकायक 
अवज्ञा नहीं की । बल्कि उन्होंने अपना जयपुर का सारा 
कार्यक्रम एक मतंबा स्थगित करके अंग्रेज दीवान से प्रेम- 
पूवक पत्र-व्यवहार करना शुरू किया । समझोते की 

कोशिश होने लगी । जमनालालजी ने दीवान को लाख 
समझाया कि उनकी मंशा अच्छी है, उन्हें जयपुर में कोई 
राजनीतिक उपद्रव नहीं करना है, उन्हें तो रचनात्मक 
कामों में रुचि है, लोगों की सेवा करने, अकाल में सहायता 
करने के लिए वह जयपुर जाना चाहते हैं और उनके इस सेवा 
के कार्यक्रम से तो रियासत का बोझ उल्टा हलका ही होगा । 
पर दीवान पर इन बातों का कोई असर नहीं हुआ । अन्त 
में जव समझौते का कोई रास्ता नहीं रहा, तव वाध्य होकर 
जमनालालजी ने जयपुर की इस तिषेध-आज्ञा की अवज्ञा 
करने का निश्‍चय किया और इस मंशा की इत्तिला भी 
उन्होंने दीवान को देदी । अब तो दीवान को भी होश 
आया । पर तीर तो छूट चुका था । 

अन्त में जमनालालजी ने जयपुर की सरहद में प्रवेश 
किया। दो मतेबा तो जयपुर राज्य ने उन्हें पकड़-पकड़कर 
रियासत के बाहर भेज दिया। पर जमनालालजी इस तरह 
बैठनेवाले नहीं थे । अन्त में जयपुर सरकार को उन्हे 
पकड़ना ही पड़ा, और जयपुर से ९० मील दूर एक निर्जन 
स्थान में लेजाकर उन्हें केद कर दिया गया । इस घटना से 
लोगों में उत्साह उमड़ पड़ा। और भी सत्याग्रही कंदखाने 

जानेवालों में सभी तो सत्य के आग्रही थे नहीं । इसका 
परिणाम मिश्चित भी आसकता था । गांधीजी ने इन 
वर्षो में सत्याग्रह की शर्तों को काफी कडा बना दिया था, 
और जयपुर के सत्याग्रहियों से सख्ती के साथ वे इन शर्तों 
का पालन करवाना चाहते थे । जब उन्हें यह लगा कि 
सत्याग्रह को आगे चलाने में चरित्र के ढीले लोगों के प्रवेश 
की आशंका है, तो जयपुर-सत्याग्रह को उन्होंने यकायक 
स्थगित कर दिया । 

“में तो अकेले जमनालाल को भेजकर ही सन्तोष 
मान लेता, पर कुछ लोग और भी जेल में चले गये तो 
at उसमें कोई आपत्ति नहीं समझी । लेकिन अब अधिक 
त्याग की आवश्यकता नहीं है । आप लोग पुनः जोरों से 
रचनात्मक कार्यक्रम में लग जाइए ।” इस आदेश के साथ 
गांधीजी ने शान्ति का बिगुल बजा दिया और जयपुर- 
सत्याग्रह को स्थगित कर दिया । 

इस प्रकार सत्याग्रह शान्त हुआ, पर वह निरर्थक नहीं 
गया | जमनालालजी ६ महीने कारावास में बिताकर 
अन्त में जेल से छुटे । अंग्रेज दीवान को रुखसत मिली । 
दूसरा दीवान उसकी जगह आया और प्रजा-मण्डल 
और राज्य के बीच एक कामचलाऊ-सा समझौता होगया । 
प्रजा को स्वराज्य तो नहीं मिला, पर वाणी-स्वातंत्र्य l 
मिल गया । जमनालालजी पर सै प्रवेश-निषेध की आज्ञा 
उठा ली गई । सत्याग्रह तो वाक्‌-स्वातंत्र्य की बुनियाद 

पर ही हुआ था । समझौते के अनुसार प्रजा-मण्डल की 
हस्ती कायम रही । जयपुर राज्य ने इसकी स्वीकारोक्ति 
दी, और वाक्‌-स्वातंत्र्य को स्वीकार किया । जमनालालजी 
का जयपुर-सत्याग्रह इस प्रकार सफल हुआ । 

इस सत्याग्रह के बाद जयपुर-नरेश और जमनालालजी 
में परस्पर काफी प्रेम बढ़ गया । उनका तो शुरू से 
ही महाराज के प्रति प्रेम था । महाराज ने भी उनके शुद्ध 
हृदय की कद्र की । और इस प्रकार परस्पर की घनिष्ठता 
बढ़ी । पर इस घनिष्ठता का कोई लाभदायक परिणाम 
नहीं निकल सका । 

वह्‌ जितने दिन जयपुर-जेल में रहे, जयपुर सम्बन्धी 
TTS रचनात्मक कार्यो में दिलचस्पी लेते रहे । 
इसी बीच जेल के भीतर ही बीमार पड़े। डाक्टरो ने उनकी 
चिकित्सा की, पर जब कुछ विशेष सफलता नहीं मिली 
तो उन्होने इन्हें योरोप जाने की राय दी । जमनालालजी 
ने कहा :-- 

“में तो यहींपर जनमा हूँ और यहीं मरना चाहता 
हैं । योरोप की चिकित्सा गरीबों के लिए सुसाध्य नहीं है, 
तो में उसका लाभ कैसे लेसकता हँ ? चिकित्सा के लिए 
विदेश जाने की अपेक्षा तो मुझे यहीं मरना पसन्द है।” 

उनकी इस दृढ़ता का जयपुर के अधिकारियों पर 
अच्छा असर पड़ा और अन्त में उन्होंने जमनालालजी को 
मुक्ति देने में ही अपना लाभ माना 

जमनालालजी का जयपुर-सत्याग्रह इस प्रकार कई 
दृष्टियों से सफल रहा । प्रजा के स्वत्वो की रक्षा हुई। जयपुर- 
नरेश के हृदय पर जमनालाल्जी के प्रेम और त्याग की 
छाप पड़ी । कार्यकर्ताओं को एक शिक्षा मिली । जनता 
का आत्म-विश्वास बढ़ा । 

जयपुर-सत्याग्रह समाप्त हुआ तब तो विश्व-महायुद्ध 
प्रारम्भ होचुका था। और उसके बाद भी जब गांधीजी 
के नेतृत्व में सत्याग्रह हुआ तो उसमें भी जमनालार्जी 
ने हिस्सा लिया और doar की । जेल में ही 
उनका स्वास्थ्य ढीला पड़ गया था और इसी बिना पर 
उनको रिहाई भी हुई । पर जमनालालजी कब चुप बेठने- 
वाले थे ? जेल जानेलायक उनका स्वास्थ्य नहीं था, यह 
समझकर वह अब रचनात्मक कामों में जी-जान से कूद पड़े । 

जवसे उनका गांधीजी से सहवास हुआ, तभीसे 
गांघीजी के रचनात्मक कामों में ऐसा कोई काम नहीं था, 
जिसमें जमनालालजी का कम या ज्यादा सहयोग और हिस्सा 
हर काम के आरम्भ से ही न रहा हो। अखिलभारतीय 
चर्खा-संघ की बुनियाद भी उन्हींके हाथों से पड़ी, ऐसा कहा 
जासकता है । तिलक-स्वराज्य-फंड की एक बड़ी भारी 
रकम अत्य राजकाजी आतिशबाजी में फूंक दी गई होती, 
यदि जमनालालजी हठपूर्वक उस रकम को चर्खा-संघ के 

लिए सुरक्षित न रखते । चर्खा-संघ के स्थापित होने 
के कई वर्ष बादतक जमनालालजी उसके अध्यक्ष रहे और 
उसका संचालन करते रहे । 
वर्धा a महिलाश्रम स्थापित करने में उन्हींकी प्रेरणा 
थी और उसके वह अध्यक्ष रहे । वर्धा में और भी अनेक 
रचनात्मक कार्य चलते हें । मारवाड़ी शिक्षामण्डल, MR- 
वाड़ी विद्यार्थी-गृह और कामसे कालेज तो जमनालालजी 
की ही कृतियाँ हैं । राष्ट्रभाषा-प्रचार-समिति, ग्रामो- 
द्योग-संघ और बुनियादी तालीमी संघ इत्यादि में भी 
जमनालालजी का पर्याप्त सहयोग था और इन सब कामों 
में वह काफी दिलचस्पी लेते थे। और सबसे बड़ा रचना- 
त्मक काम तो उनका यह था कि गांधीजी से आग्रह करके 
श्री विनोबा को वर्धा लाकर उन्होंने उनसे आश्रम स्थापित 
करवाया और अन्त मे गांधीजी को भी साबरमती से उठा- 
कर वर्धा ले आये । १९३० के सत्याग्रह के बाद जब गांधी- 
जी ने साबरमती के सत्याग्रह-आश्रम को छोड़ दिया, तब 
कहाँ रहना इस सम्बन्ध में जब विचार होने लगा तो गांघी- 
जी के कई निकटस्थ अनुयायियों ने अपने-अपने प्रांत में उन्हें 
लेजाना चाहा । पर अन्त में पंचम पुत्र का आग्रह स्वीकृत 
हुआ और गांधीजी ने वर्धा में स्थायी आश्रम बनाया । 
गांधीजी के वर्धा आने से जमनालालजी को गांधीजी के 
निकट-सहवास का लाभ मिलने लगा, और गांधीजी 
/ भी वर्धा के सारे रचनात्मक कामों का भार जमनालालजी 

पर रखकर निश्चिन्त-से होगये । 

जमनालालजी का स्वास्थ्य उनके अन्तिम दिनों में जब 
खराब रहने लगा तब गांधीजी ने उन्हें विश्राम लेने की: 
राय दी । पर जमनालालजी के लिए विश्राम कहाँ ? इस- 
लिए तमाम राजकाजी प्रवृत्तियों से हटकर गो-सेवा का 
कार्य करते हुए उन्होंने अपने अंतिम दिन बिताने का 
निश्‍चय किया । 

पर उनके लिए यह कोई शौकिया काम नहीं 
था । जिस काम में जमनालालजी पड़ते, उसमें वह अपना 
सारा समय एक जबरदस्त लगन के साथ लगा देते थे। न 
देखते दिन, न देखते रात । स्वास्थ्य को तो भूल ही जाते 
थे । यद्यपि उनकी तन्दुरुस्ती बिगड़ चुकी थी और गांधीजी 
ने उनसे विश्राम लेने का काफी आग्रह कर रखा था, पर 
जमनालालजी तो गो-सेवा-कार्य में ऐसे लगे कि खाते-पीते, 
सोते-उठते उन्हें एक ही चीज में रस था, और वह चीज 
थी गो-सेवा-संघ का कार्य । मृत्यु के कुछही दिन पहले उन्होंने 
गो-सेवा और गो-शास्त्र के परिचित विज्ञों की तथा दिल- 
चस्पी लेनेवाले गो-सेवकों की एक परिषद बुलाई । काफी 
अच्छे-अच्छे जानकार लोग आये थे । परिषद्‌ का उद्घा- 
टन गांधीजी ने किया और प्रमुख का आसन श्री विनोबा ने 
सुशोभित किया । दोनों ने अपने व्याख्यानों में जमनालाल: 
जी की अस्वस्थता का जिक्र किया । पर जमनालालजी तो 
गो-सेवा में ऐसे लीन थे कि उन्हें शरीर का कोई खयाल 

ही न था। उन्होंने निश्चय कर लिया कि अब गो-सेवा 
करते हुए ही उन्हें जीवन बिताना है । गोपुरी--जहाँ गो- 
सेवा-संघ की गोशाला है--में ही उन्होंने अपने लिए 
फूस की झोंपड़ी बनाली और संन्यासी की तरह वहाँ 
रहने लगे । 

पर ईश्वर को तो कुछ और ही मंजूर था । देह जजेर 
होचुकी थी । अंतिम मंजिल की रूप-रेखा जो क्षितिज के 
पट पर धुंधली-सी दिखाई देती थी, वह अब कुछ सुस्पष्ट 
नजर आने लगी । हेतु समाप्त होचुका था । फिर गोपुरी 
के फूस के झोपडे में निवास क्यों ? गोलोक के विशाल क्षेत्र 
में ही निवास क्यों नहीं ? 

फाल्गुन कृष्ण एकादशी--एकादशी का भी माहात्म्य 
है--संवत्‌ १९९८ के दिन जमनालालजी की आत्मा ने इस 
नश्वर शरीर की कैद से निकलकर बृहत्‌ जन-समुदाय के 
हृदयो में प्रवेश किया । 

गांधीजी ने अपना पंचम पुत्र खोया; गरीबों ने अपना 
हितैषी खोया; वणिक-समाज ने एक वैश्यर्षि खोया; 
कांग्रेस ने एक खेवट खोया; मुल्क ने एक सेवक खोया; 
नेताओं ने एक साथी खोया; मित्रों ने एक मित्र खोया; 
और जानकीदेवी ने अपना सिर-छत्र खोया । 

जमनालालजी में न था आलस्य, न था क्रोध । न 
था विषाद, न था धन का लोभ । उनमें कर्मण्यता थी । 
वह स्नेह के आगार थे | व्यावहारिकता उनमें कूटकूटकर 

भरी थी । स्वदेश-प्रेम उनका एक स्वभाव बन गया था । 
आतिथ्य से वह कभी अघाते न थे । मैत्री करना तो उन्हें 


| भाता ही था, निबाहना भी आता था । उनमें विनय था । 
उनमें सत्य का हठ था । वह निर्भीक थे। वह सेठ थे 
और साघु थे! 
X 
WAS 


CC-0. Gurukul Kangri Collection, Haridwar. An eGangotri Initiative 


—£— 


फाल्गुन कृष्ण एकादशी के दिन की बात si दिन 
ढल रहा था । सूर्य निस्तेज होकर अस्ताचल की ओर घीरे- 
धीरे जारहा था । देखता हूँ कि वर्धा शहर की ओर से एक 
लम्बा जुलूस महिला-आश्रम के आगे से गुजरता हुआ गोपुरी 
के टीले की ओर तेजी के साथ बढ़ रहा है । लोगों के चेहरों 
पर विषाद है, पर गांभीर्य भी है । जुलूस के लोग मानों अपने 
संताप को भुलाने के लिए उच्चस्वर से चिल्ला रहे हँ-- सेठ 
जमनालालजी की जय!” “महात्मा गांधी की जय !” 
“वन्दे मातरम्‌ |” 

यह जयनाद क्या था? क्या लोग मृत्यु के प्रति अपना 
तिरस्कार और रोष प्रकट करके अपने दिल का जहर निकाल 
रहे थे ? क्या उभरे हुए उद्देगों का यह एक परिवत्तित स्वरूप 
था ? या जमनालालजी के स्वजन, मित्र और बांधवों को 
उनके कार्यक्षेत्र की ओर से बुलाहट की यह बाँग थी? कुछ 
ऐसी ही बात थी। क्योंकि यह बाँग, मिजराब की तरह, उनके 
मित्रों के हृदयस्थ तारो को छेड़-छेड़कर उन्हें जमनालालजी 

का छोड़ा हुआ काम अपने कंधों पर उठा लेने के लिए 
उकसा रही थी | 

जुळूस के बीच बीसियों आदमियों के कंधों पर जमना- 
लालजी सोरहे हे । उनका शरीर निस्तब्ध हे, और महात्मा 
गांधी के ओढ्ने की चादर से ढका हे । पर चेहरा चादर से | 
बाहर है । आँखें बन्द 1 कोई दुखी है या कोई जयनाद 
करता है, इससे वह अव सदा के लिए विरक्त हें । | 

जुलूस आगे बढ़ा । कांग्रेसी स्वयंसेवको ने तिरंगा | 
झण्डा लिये हुए कदम-से-कदम मिलाके, छाती निकाले 
फुर्ती के साथ चलते हुए, फिर “वन्दे मातरम्‌” की आवाज 
लगाई । जवाब में स्त्रियों की टोली ने “रामधुन लागी, 
गोपालधुन लागी”, “रामधुन लागी, गोपालधुन लागी” 
'की ध्वनि से आकाश को गुंजा दिया । गोपुरी के टोले और 
जंगल ने इसकी प्रतिध्वनि की । एक ओर “वन्दे मातरम्‌' 
की आवाज, दूसरी ओर विषाद और भक्तिमय “रामधुन” 
की ध्वनि, और तीसरी ओर पहाड़ और जंगल की प्रतिध्वनि, 
ये सब ध्वनियाँ तुमुळ कोलाहल के साथ मिलकर इस तरह 
एकरस होजाती थीं, जैसे बूंदों का संगीत बिजली की कड़- 
कड़ाहट के साथ मिलकर एकस्वर होजाता है । 

जो कुछ नाद, ध्वनि, प्रतिध्वनि, संगीत या आह लोगों 
के अवरुद्ध कंठों से निकलता था, उसका अपना-अपना 
न्यारा-न्यारा वैयक्तिक रूप था । और वह वैयक्तिक रूप 
शायद प्रलयकाल तक जीवित रहे, क्योंकि किसी भी चीज 


, 

का आत्यंतिक नाश कंसे होसकता हैँ? पर मनुष्य-इंद्रिय 
की सीमाबद्ध ग्रहण-शक्ति के कारण कानों को तो एक मिश्चित 
कोलाहल ही सुनाई देता था, जिसमें जयनाद भी था और 
आतंनाद भी । 

जुलूस आगे बढ़ा। सबके पाँव तो उडे जारहे थे 
गोपुरी की दिशा में, और सब ध्यानमग्न थे जमनालालजी 
के ध्यान में । 

जमनालालजी के न मालूम कितने जुलूस आजतक 
निकले हे । पर यह जुलूस उन सब जुळूसों से अनोखा था । 
उन सब Goat में मोटर में बैठे हुए या बैलगाड़ी में सवार 
जमनालालजी को लोग नमस्कार करते थे | जमनालाल 
जी प्रत्युत्तर में अभिवादन करते थे । दशकों में कोई हितैषी 
होता था तो कोई होता था द्वेषी । पुलिस भी होती थी, जो 
अपनी ताक-झाँक में ही व्यग्र रहती थी । पर इस जुलूस में 
कुछ अन्तर था । 

इस जुलूस में जमनालालजी समाधिस्थ हे ईश्वर में, 
लोग ध्यानावस्थित हें जमनालालजी में । पुलिस भी हं 
पर व्यस्त नहीं, संतप्त है । न कोई नमस्कार करता है, 
न कोई प्रत्युत्तर देता है । पर “जमनालालजी की जय“ 
“बन्दे मातरम्‌” जारी है। जुलूस के दशकों में महात्मा 
गांधी भी हें। 

जुलूस गोपुरी के टीले पर पहुँचा। जमनालालजी 
लोगों के कन्धों पर से उतरे । अपार जनता ने नश्वर देह = 

का अंतिम दर्शन किया । लोगों की भीड़ ने कुण्डली का आकार 
“धारण कर चिता को चारों ओर से घेर लिया । क्या जिसे 
हम प्यार करते थे उसे ही फूंक डालेंगे ? किसने ऐसा संकल्प- 
“विकल्प किया होगा ? 

प्रज्वलित पुला चिता को लगाया गया । चिता भड़क 
उठी । सूर्य अस्ताचल में डूब रहा था । पुला लगाते-लगाते | 
तो सूर्य खिन्न होकर अंतर्धान भी होगया था । 

एकादशी की काली रात्रि के स्वच्छ आकाश में तारों | 
की अगणित फौज चिता की ओर एकटक देख रही थी । | 

- क्या वे जमनालालजी के स्वागत की तैयारी में थे? कुछ 

तारे टिमटिमाकर कुछ सन्देश भेज रहे थे, तो कुछ शांत 
थे । कृत्तिका मंदगति से अपने निदिष्ट मार्ग की ओर बही- 
'सी जा रही थी । पीछे-पीछे शर से घायल मृग अव्यग्र 
भाव से चला जारहा था । व्याध भी अपने उग्र तेज के 
साथ मृगशिरा के पीछे-पीछे अपने नित्य के भ्रमण मे रत था । 
जिस घटना में हम इतने संलग्न थे, ये तारे उससे बिलकुल 
बेसुध थे । और अपने-अपने निदिष्ट कार्यों में मस्त थे । 

मॅने मन-ही-मन व्याध की ओर ताकते हुए कहा, “ये 
तारे भी अद्भुत ह । लाखों मनुष्य रोज जन्मते हे, लाखों 
मरते हे । पाप होता हे, पुण्य होता है । हानि होती है, लाभ 
होता है। लोग कहीं रोते हैं, तो कहीं हँसते हँ। कहीं 
सुख हे, तो कहीं दुःख । पर इनपर किचित्‌ भी कोई असर 
नहीं होता । रात-दिन अतन्द्वित, एक क्षण के लिए भी ये 

अपने कामों से विरत नहीं होते। व्याध ने तो केवल टिमटिमा 
दिया--मानों कहता हो :-- 

“सुनो ! एक राजा मरुत था। उसने देवताओं 
के राजा इन्द्र को पराजित किया था । उसके राज्य में बिना 
हल जोते भूमि धान देती थी । वह धर्म, वैराग्य और 
ऐश्वर्य में बहुत बढ़ा-चढ़ा था । उसका जीवन भी हमने 
देखा और मृत्यु भी देखी । 

एक राजा सुहोत्र था, जिसके राज्य में वर्षा इस 
विधि होती थी कि पृथ्वी सुवर्णमयी होगई । वैराग्य, ज्ञान 
और ऐश्वर्य में वह बड़ा विख्यात था । वह भी मर गया | 
हमने उसका जीवन भी देखा और मृत्यु भी देखी । 

एक राजा शिवि था। उसका यश, धर्म और 
ऐश्वये अनुपम था। 

दुष्यन्त-पुत्र राजा भरत था, जिसने गंगा, यमुना 
और सरस्वती के तीरो पर एक हजार अश्वमेध 
और एक सौ राजसूय यज्ञ किये । वह बड़ा तपस्वी था । वह 
भी मर गया । हमने उसका जीवन भी देखा और मृत्यु भी । 

दशरथ-पुत्र राजा राम थे, जिनके राज्य-काल में सब 
प्राणी सहस्र वर्ष की आयुवाले और रोग-रहित होते थे। 
धर्म में रत होते थे, सदा सन्तुष्ट, सत्यन्रती, निर्भय और 
स्वाधीन होते थे । 

सन्तुष्टाः सर्वसिद्धार्थाः निर्भयाः स्वैरचारिणः | 

नराः सत्यव्रताशचासन्‌ रामे राज्यं प्रशासति ॥ 

वह राजा राम भी सिधार गये । हमने उनका 
जीवन भी देखा और अन्त भी । 

राजा भगीरथ हुए, जिनको गंगा ने पिता माना, 
क्योंकि गंगा के वह जन्मदाता थे । वह भी न रहे । 

राजा दिलीप हुए, जिनके दर्शनमात्र से लोग पवित्र 
होजाते थे । वह भी न रहे। 

राजा मान्धाता हुआ, जिसका राज्य इतना विस्तृत 
था कि जहाँसे सूर्यं उदय होता था और जहाँ अस्त 
होता था, उस क्षेत्र में अन्य किसी राजा का राज्य नहीं 
था। इसलिए सारी पृथ्वी 'मान्धाता-क्षेत्र' कहलाई ag 
भी आया और चला गया । हमने उसका जीवन और 
मृत्यु दोनों देखे । 

नहुष-पुत्र राजा ययाति था, जो बड़ा ऐश्वर्यशाली 
था और तप करते-करते अन्त में मरा । 

राजा अम्बरीष था । उसके नीचे दस हजार छोटे- 
मोटे राजा थे, जो विद्वानों की सेवा में ही लगे 
रहते थे । वह भी मर गया । 

राजा गय था, जिसने सौ वर्षतक परोपकार से बचे 
अन्न को खाकर ही बिताया और जब अग्नि ने उसे वरदान 
देना चाहा तो उसने इतना ही माँगा कि धर्म और सत्य 
में मेरी अटल श्रद्धा रहे और परोपकार के लिए मेरे पास 
अक्षय साधन हों । 

महाराज रंतिदेव हुए, जिनका परोपकार जगप्रख्यात 

हुआ। वह भी मर गये । 

राजा सगर हुए, जिनके राज्य में भूमि बिना माँगे अन्न 
देती थी । वृक्ष के हर पत्ते में से शहद टपकता था, याने 
मधुमविखयों के छत्ते होते थे । और गौएँ कलशभर दूध 
देती थीं । वह भी मर गये । 

धव हुआ, जिसने अपने तप से विष्णु को अपने 
वश में किया । 3 

प्रहलाद हुआ, जिसने सब प्रकार के कष्ट सहे, पर 
ईश्वर की भक्ति नहीं छोडी । 

बलि ने फना होना स्वीकार किया, पर अपने दान 
की टेक न छोड़ी । 

हरिश्चन्द्र ने अपनी प्रतिज्ञा के पालन में बरबादी 
का सामना किया । 

श्रीकृष्ण हुए, जिन्होंने पाप का क्षय करके पृथ्वी 
का बोझ हलका किया । 

बुद्ध हुए, जिन्होंने करोड़ों मूक पशुओं को धर्म के नाम 
पर कत्ल किये जाने से बचाया और आधी से अधिक 
दुनिया की मनोवृत्ति को अहिसा-धर्म की ओर प्रेरा । 

हमने इन सारे दिग्गजों और महापुरुषों का जीवन 
भी देखा था और मृत्यु भी देखी थी । इन बड़े-बड़े पुरुषों 
को भी अन्त में तो चिता पर ही सोना पड़ा। उनका नश्वर 
शरीर भी अन्त में अग्नि की शरण गया । लोगों ने शोक- 
संताप भी किया । शोक में विह्वल भी हुए। पर हमने 

एक क्षण के लिए भी अपना काम नहीं रोका। क्यों रोकते ? 
और क्यों संतप्त होते ? 

नायमत्यंत संवासो लभ्यते जातु केनचित्‌ । 

अपि स्वेन शरीरेण किमुतान्येन केनचित्‌ ॥ 

इस जगत्‌ में कोई लम्बे अरसेतक एकसाथ नहीं रह 
सकता । जब अपना शरीर ही चिरकालतक अपने साथ 
नहीं, तो दूसरों का सहवास कंसे रह सकता है ? इसलिए 
हम अपना काम किये जाते हैं, तुम अपना काम किये जाओ।” 

आग ने चिता पर जिह्वा लपलपाना शुरू किया । 
चारों तरफ घिरे लोगों के चेहरे चिता की रोशनी से रोशन 
होउठे । वीच में हवन-कुण्ड है, और चारों तरफ 
दर्शकगण जमनालालजी के अन्त्येष्टि-यज्ञ में मानों आहुति 
देरहे हे। पर कोई रोता न था। जितनी ही रुलाई आती 
थी उतने ही अधिक शूर के साथ लोग “रामधन लागी 
गोपालधुन लागी”की गगन-भेदी ध्वनि का नारा लगाते थे । 
विषाद की अवज्ञा का यह भी एक तरीका है। 

अमतुस्सलाम कुरान लेकर आगे बढी । और फातिहा 
कहने लगी । फातिहा समाप्त होते ही विनोबाजी ने वेद- 
पाठ किया । 

चिता की अग्नि का ताप असह्य होता जाता था । 
पर जमनालालजी के अंतिम यज्ञ के दर्शन-लाभ से कोई 
बंचित रहना नहीं चाहता था । वेदपाठ समाप्त हआ । 
गीता का नवाँ अध्याय विनोवाजी ने गुरू किया । वह भी 

समाप्त हुआ | 
“विनोबा, वेद-पाठ और गीता-पाठ ने मुझे मुग्ध कर दिया | 
. लोभ मिटता नहीं, इसलिए तुकाराम के अभंग कहो ।” 
गांधीजी ने कहा । 
अभंग शुरू हुआ । ईश्वर के ध्यान में सब मस्त थे । 
यह इमशान था या अग्निहोत्र ? सब वेसुध थे। हरि- 
कीर्तन में मस्त थे। न कोई संताप था, न विलाप, न विषाद | 
भवित-रस आँखों से फूट-फूटकर बह रहा था । 
भीड़ में से परचुरे शास्त्री हाथ में वेद लिये चिता 
की ओर बढ़े। एक हाथ में लाठी, एक में वेद। बदन पर 
केवल एक लंगोट, बाकी शरीर तंग-धड़ंग । परचुरे शास्त्री 
के नंगे बदन का सन्मुख भाग चिता के प्रकाश में प्रज्वलित 
था, तो उनकी पीठ तमाच्छादित थी । चिता की किरणें 
परचुरे शास्त्री के शरीर से टकरा-टकरा वापस चिता में 
लौट जाती थीं । चारों ओर सन्नाटा था। चिता तो अपना काम 
किये ही जाती थी । न जमनालाळजी ने जीवित अवस्था 
में अपनी गति मंद की, न जमनालालजी की चिता ही मन्द 
थी । जोर-जोर से लपटें आकाश की ओर उछलती थीं ल्पटों 
में से चिनगारियाँ निकल-निकलकर कोई घूमर घालती थीं, 
कोई फूंरी, तो कोई उछल-उछलकर नृत्य करती थीं । 
29 परचुरे शास्त्री का पाठ जारी था :一 
सत्यमुग्रस्य वृहतः संस्रवन्ति संखवाः । 
सं यन्ति रसिनो रसाः पुनानो ब्रह्मणा हर इन्द्रायेन्दो परिस्रवः । 

“उस सत्यमय महान्‌ प्रभु के नाना ऐश्वर्य बह रहे हैं । 
उस आनन्दघन के रस उमड़ रहे हँ। हे जीव, तू उस प्रभु 
को पाने के लिए आगे बढ़ l” 
यत्र Aas यास्मिल्लोके स्वहितम्‌ । 
तस्मिन्मां घेहि पवमानामृते लोके अक्षित इन्द्रायेन्दो परिस्रवः t 

“हे पवमान ( सबको पवित्र करनेवाले ) प्रभो ! 
जहाँ सदा प्रकाश बना रहता हैं, जिस लोक में सदा सुख बना 
रहता है, उस अमृत अक्षय लोक में मुझे रख। हे जीव ! 
तू उस ऐश्वर्यवान्‌ प्रभु को प्राप्त करने के लिए आगे as” 

क्या जमनाळालजी इसे सुनते थे ? क्या जो होरहा 
था, उसे देखते थे ? अवश्य क्योंकि जमनालालजी 
का पुनर्जन्म होचुका था। जमनालालजी ने अपने मित्रों 
के शरीर में स्थान कर लिया था। जमनालालजी के पाप, 
उनके दोष, उनकी कमजोरियाँ चिता में स्वाहा होचुके थे । 
जमनालालजी का उज्ज्वल स्वच्छ चरित्र चिता में से उठ- 
कर उनके मित्रों के शरीर में प्रवेश कर गया । जमना- 
लालजी को नया शरीर मिला । उनका पुनजेन्म हुआ । 
परचुरे शास्त्री ने जब कहा, “हे जीव, आगे बढ़,” तब तो 
वह जीव सारी प्रजा में, स्वजनों में, मित्रों में व्याप्त होगया। 

चिता तो जलती ही जारही थी। एक ओर 
से छकड़ियाँ खिसक गई । जमनालालजी का सिर दीखने 
लगा । जमनालालजी शायद अन्तिम बिदाई लेरहे थे! 
शायद संकेत से कह रहे थे :-- 

> तात मारुत, सखे तेजः सुबन्धो जल, 
भ्रातर्व्योम, निबद्ध एव भवतामेष प्रणामाञ्जलिः । 
युष्मत्संगवशोपजात सुक्ृतोद्रेक स्फुर निर्भल- 
ज्ञानापास्त ससस्त मोहमहिमा लीने परे ब्रह्मणि ॥ 
हे माता पृथ्वी, हे तात वायू, हे मित्र तेज, हे बांधव 
जल, हे भाई आकाश, तुम सबको हाथ जोड़कर यह अन्तिम 
नमस्कार करता हूँ। तुम्हारे सत्संग के कारण जो कुछ 
सत्कर्म उदय हुआ, उसमें से प्राप्त निर्मल ज्ञान से मेरे मोह 
का तमाम जोर चला गया हे और अब में सदा के लिए 
परब्रह्म में लीन होता हूँ ।” 

उपस्थित जनता ने प्रत्युत्तर में जयनाद किया । गोपुरी 
की जमनालालजी की झोपड़ी में उपस्थित उनकी गाय ने 
रम्भाकर अपनी अनुमति व्यक्त की। जमनालालजी के 
शरीर में वास करनेवाली “माता पृथ्वी” पृथ्वी में लीन 
होगई । “तात वायु” वायु में, “मित्र तेज” तेज में, “बांधव 
जल” जल में, और “भाई आकाश” आकाश में लय होगये । 
और असल जमनालालजी जनता-स्वरूप ब्रह्म में लीन होगये । 
परचुरे शास्त्री का वेद-गान समाप्त हुआ । फिर: 
सन्नाटा छागया । गांधीजी ने कहा, “अच्छा, अब वापस 
चलो ! ” मेते एक आह ली । और अपने मन-ही-मन 
कहा :一 

न जाने संसारः किममुतमयः कि विषमयः ! 

